open-index/open-wikipedia-markdown huggingface dataset:
ব'ৰ'লিন

**ব'ৰ'লিন** ভাৰত ৰ এটা জনপ্ৰিয় এণ্টিচেপ্টিক সুগন্ধী ক্ৰীম আৰু একেনামৰ ব্ৰেণ্ড। ক'লকাতাৰ বাঙালী ব্যৱসায়িক গৌৰমোহন দত্তৰ দ্বাৰা ১৯২৯ চনত ইয়াক বজাৰত মুকলি কৰা হৈছিল। সময়ৰ সৈতে ব্ৰেণ্ডটোৰ জনপ্ৰিয়তা বৃদ্ধি পালে আৰু ই হৈ পৰিল জাতীয় অৰ্থনীতিৰ স্বাৱলম্বনৰ এক চিহ্ন। ই বৰ্তমানেও এক অতিকৈ জনপ্ৰিয় ব্ৰেণ্ড।

ব'ৰ'লিন ব'ৰিক এচিড, জিংক অক্সাইড আদিৰ সংমিশ্ৰণ। জি ডি ফাৰ্মাচিউটিকেলছে ব'ৰ'লিন প্ৰস্তুত কৰে।
এই উৎপাদনৰ উৎপত্তি ১৯২০ চনত ভাৰতত প্ৰচলিত স্বদেশী আন্দোলনৰ পৰাই পোৱা যায়। ১৯২৯ চনত গৌৰ মোহন দত্তই প্ৰথম উৎপাদিত এই সামগ্ৰীয়ে জনপ্ৰিয়তা লাভ কৰিছিল কাৰণ ই ভাৰতত নিৰ্মিত প্ৰথম এন্টিচেপ্টিক ক্ৰীমৰ ভিতৰত অন্যতম আছিল। দত্তই কৌশলগতভাৱে ব'ৰ'লিন বাঙালী সংস্কৃতিৰ প্ৰতিফলন হিচাপে বজাৰত উলিয়াইছিল, জাতীয়তাবাদী আৱেগক টেপ কৰিছিল। হাতীৰ ল'গ' থকা সেউজীয়া নলীত ক্ৰীমটোৰ পেকেজিঙৰ ফলত গ্ৰাহক বিশেষকৈ গ্ৰাম্য অঞ্চলৰ লোকে ইয়াক সহজে চিনাক্ত কৰিব পাৰিছিল। স্বাধীনতাৰ পিছত কোম্পানীটোৱে প্ৰতিযোগিতাৰ সন্মুখীন হৈছিল যদিও ইভেণ্ট পৃষ্ঠপোষকতাকে ধৰি ব্ৰেণ্ডিং আৰু বিপণন প্ৰচেষ্টাৰ জৰিয়তে খাপ খাই পৰিছিল। উৎপাদন বন্ধ হোৱাৰ দৰে প্ৰত্যাহ্বানৰ মাজতো ব'ৰ'লিন এতিয়াও প্ৰচলিত হৈ আছে , আৰু ২০১৬ চনত এই ব্ৰেণ্ডটোৱে মূল কোম্পানীটোৰ ৰাজহৰ ৬০%তকৈ অধিক লাভ কৰিছিল। ই বাংলা সংস্কৃতিত উল্লেখযোগ্য উপস্থিতি বজাই ৰাখিছে আৰু... সমাজৰ সদস্যসকলৰ মাজত নষ্টালজিয়াৰ ভাৱ জগাই তোলা বুলি জনা যায়।
## ব্যৱহাৰ
**ব'ৰ'লিন এণ্টিচেপ্টিক** বৰিক এচিড, সূৰ্যৰ ৰশ্মিৰ পৰা ৰক্ষা কৰা জিংক অক্সাইড আৰু লেন'লিন মিহলি কৰি তৈয়াৰ কৰা হয়৷ ইয়াক কটা ছাল, ফঁটা ওঁঠ, খহটা ছাল, ঘাঁ আদিৰ চিকিৎসাৰ বাবে অনেকে ব্যৱহাৰ কৰে।

## তথ্য সংগ্ৰহ

শ্ৰেণী:ভাৰতীয় ব্ৰেণ্ড
আশীষ কুমাৰ (বক্সাৰ)

**আশীষ কুমাৰ** (; জন্ম: ১৮ জুলাই ১৯৯৪) এজন ভাৰতীয় অপেশাদাৰী বক্সাৰ যিয়ে মিডলৱেট শাখাত প্ৰতিদ্বন্দ্বিতা কৰে। ২০১৯ চনৰ এছিয়ান চেম্পিয়নশ্বিপত ৰূপৰ পদক লাভ কৰাৰ লগতে বেংককত অনুষ্ঠিত ২০১৯ বৰ্ষৰ থাইলেণ্ড অ’পেন ইণ্টাৰনেশ্যনেল বক্সিং টুৰ্ণামেণ্টত সোণৰ পদক লাভ কৰে। তদুপৰি ২০২০ বৰ্ষৰ এছিয়া/অ’চেনিয়া অলিম্পিক কোৱালিফায়াৰত ব্ৰঞ্জৰ পদক লাভ কৰাৰ লগতে জাপানৰ টকিঅ’ত অনুষ্ঠিত ২০২০ বৰ্ষৰ অলিম্পিকত মিডলৱেট শাখাত ভাৰতক প্ৰতিনিধিত্ব কৰিছিল। 

## প্ৰাৰম্ভিক আৰু ব্যক্তিগত জীৱন
১৯৯৪ চনৰ ১৮ জুলাইত হিমাচল প্ৰদেশৰ মন্দি জিলাৰ ধনোতুত ভগত ৰাম ডোগ্ৰা আৰু দুৰ্গা দেৱীৰ ঘৰত আশীষ কুমাৰৰ জন্ম হৈছিল। দেউতাক এজন কৃষক আছিল আৰু ৰাষ্ট্ৰীয় পৰ্যায়ত কাবাডী খেলিছিল। কুমাৰক বক্সিং খেলিবলৈ অনুপ্ৰাণিত কৰিছিল বক্সিং, ৰেছলিং আৰু ৱুছুত ৰাষ্ট্ৰীয় আৰু আন্তঃৰাষ্ট্ৰীয় পৰ্যায়ত প্ৰতিযোগিতাত অংশগ্ৰহণ কৰা তেওঁৰ নিজ ভাতৃ আৰু পৰিয়ালৰ ভাতৃ-ভগ্নী সকলে। 

জৰ্ডানৰ আম্মানত ২০২০ বৰ্ষৰ অলিম্পিক কোৱালিফিকেশ্যন প্ৰতিযোগিতাত অংশগ্ৰহণ কৰাৰ এমাহ পূৰ্বে কুমাৰৰ পিতৃৰ মৃত্যু হয়। তেওঁ এই প্ৰতিযোগিতাৰ ছেমিফাইনেলত প্ৰৱেশ কৰি ব্ৰঞ্জৰ পদক লাভ কৰে আৰু সেয়েহে ২০২০ চনৰ টকিঅ'ত অনুষ্ঠিত অলিম্পিক গেমছৰ বাবে যোগ্যতা অৰ্জন কৰে।

## কেৰিয়াৰ
কুমাৰে ২০১৫ চনত কেৰালাত প্ৰথমটো নেচনেল গেমছ সোণৰ পদক লাভ কৰিছিল। ২০১৯ চনত বেংককত অনুষ্ঠিত এছিয়ান এমেচাৰ বক্সিং চেম্পিয়নশ্বিপত মিডলৱেট শাখাত ৰূপৰ পদক বিজয়ী হিচাপে তেওঁ প্ৰথমবাৰৰ বাবে আন্তঃৰাষ্ট্ৰীয় পদক লাভ কৰে। বেংককত অনুষ্ঠিত থাইলেণ্ড অ’পেন ইণ্টাৰনেশ্যনেল বক্সিং টুৰ্ণামেণ্টত ২০১৯ চনত তেওঁ সোণৰ পদক লাভ কৰিছিল। ২০১৯ চনত অনুষ্ঠিত হোৱা মেডেন বিগ বাউট ইণ্ডিয়ান বক্সিং লীগত গুজৰাট জায়েণ্টছৰ হৈ মিডলৱেট শাখাত খেলিছিল। ২০২০ চনৰ মাৰ্চ মাহত জৰ্ডানৰ আম্মানত অনুষ্ঠিত ২০২০ চনৰ এছিয়া এণ্ড ওচেনিয়া বক্সিং অলিম্পিক কোৱালিফিকেশ্যন প্ৰতিযোগিতাৰ ছেমিফাইনেলত প্ৰৱেশ কৰি ২০২০ চনৰ গ্ৰীষ্মকালীন অলিম্পিকলৈ যোগ্যতা অৰ্জন কৰে কুমাৰে। তেওঁ হিমাচল প্ৰদেশৰ পৰা অলিম্পিকলৈ যোগ্যতা অৰ্জন কৰা প্ৰথমজন বক্সাৰ। 

## বঁটা আৰু স্বীকৃতি
পৰশুৰাম বঁটা (২০১৯): হিমাচল প্ৰদেশ চৰকাৰে দিয়া ক্ৰীড়া ক্ষেত্ৰত সৰ্বোচ্চ বঁটা হৈছে পৰশুৰাম বঁটা। ৪৯ সংখ্যক ৰাজ্যিক দিৱস উপলক্ষে হিমাচল প্ৰদেশৰ মুখ্যমন্ত্ৰীয়ে আশীষ কুমাৰক এই বঁটা প্ৰদান কৰে। 

## তথ্যসূত্ৰ

শ্ৰেণী:ভাৰতৰ ক্ৰীড়াবিদ
তিলনি

অসমীয়া হিন্দু সমাজত মানুহ মৰাৰ তিনি দিনৰ দিনা পালন কৰা লোকাচাৰেই হ'ল **তিলনি**। অসমীয়া সমাজত দেহত্যাগ কৰিলে ঘৰৰ লোক আৰু ঘৰখনক অশুচি বুলি জ্ঞান কৰা হয়। গতিকে,মানুহ মৰাৰ তিনিদিনৰ দিনা কাপোৰ কানি ভালদৰে ধুই- পখালি,চাফ-চিকুণ কৰা হয়। এঘটি পানীত তিল,চাউল,এৱা-গাখীৰ, দূবৰি বন আৰু তুলসী পাত মিলাই তিল জাল প্ৰস্তুত কৰি ঘৰ আৰু চৌহদত ছটিয়াই শুচি হয়। সেইদিনা গিয়াতি কুটুমে মৃতকৰ পৰিয়ালক চাউলৰ গুড়ি,কল,গাখীৰ, বিভিন্ন ফল মূল খাবলৈ দিয়ে আৰু গধূলি পৰিয়ালৰ লোকে প্ৰথম হবিছ কৰে।
## তথ্য সংগ্ৰহ

শ্ৰেণী:অসমৰ সংস্কৃতি
চিতিপটি

**চিতিপটি** হৈছে মহিলা সকলে মূৰত বা শিৰত পৰিধান কৰা এবিধ অলংকাৰ। ইয়াক বিশেষকৈ বিয়াৰ দিনা আৰু নোৱাই -তোলনী বিয়াৰ দিনা কাইনাক পিন্ধোৱা হয়। ইয়াৰ তিনিটা ভাগ থাকে। মাজৰ ভাগ শিৰৰ সেওঁতাৰে পিন্ধাই দিয়া হয় আৰু কাষৰ হাৰ দুডালে কইনাৰ মুখখন বাওৰে বন্ধাৰ দৰে বান্ধি ৰাখে। চিতিপটিৰ লটকনটো কপালৰ মাজভাগত অলপ ওপৰৰ ফালে পৰি থকাকৈ পৰিধান কৰা হয়। ই মহিলাৰ শিৰৰ শোভাবৰ্ধন কৰে। সেইবাবে চিতিপটিৰ শিৰশোভাও বোলা হয়। প্ৰাচীন কালৰ চিতিপটিৰ লটকনটো তৰাৰ গঢ়ৰ আছিল। ধ্ৰুবতৰাই চন্দ্ৰ অদিক জ্যোতিষ্মান কৰাৰ দৰে কপালৰ তৰাগঢ়ী চিতিপটি লটকনটোৱে তিৰোতামানুহৰ মুখখন অধিক উজ্জ্বল কৰি তোলে বুলিয়েই তৰাসদৃশ লটকনটো চিতিপটিত আঁৰি লোৱা হৈছিল। পিছত তৰা সলনি অনেক ন ন আৰ্হিৰে ইয়াক তৈয়াৰ কৰিবলৈ লোৱা হ'ল। কিছুমান বাখৰ খটোৱা গঢ়ৰ লটকনো ওলায়। ই মহিলাৰ কপালত জিলিকি থাকে। চিতিপটিৰ হাৰৰ শেষৰ অংশ চুলিত মাৰিবলৈ হাকোটা লগোৱা থাকে। চিতিপটিৰ পৰিধান কৰাৰ আঁৰত এটি জনবিশ্বাস প্ৰচলিত আছে। সেইটো হৈছে তিৰোতা মানুহৰৰ মূৰত জেঠী পৰাটো মংগলৰ চিন সেয়েহে অসমীয়া তিৰোতাৰ মূৰত জেঠীনেজীয়া চিতিপটি পৰিধান কৰিছিল। সুৱৰ্ণৰ জেঠী বুলি জেঠীনেজীয়া চিতিপটি এবিধৰো পূৰ্বতে প্ৰচলন আছিল। নৃত্য পৰিৱেশন কৰোঁতে প্ৰয়োজন অনুসাৰে শিল্পী গৰাকীয়ে চিতিপটি ব্যৱহাৰ কৰে।

## তথ্য উৎস
খাৰ্চী পূজা

**খাৰ্চী পূজা** ত্ৰিপুৰাৰ জনজাতিসকলৰ মাজত প্ৰচলিত এটা জনপ্ৰিয় উৎসৱ। এই পূজাত ত্ৰিপুৰাত থকা হিন্দু-বঙালীসকলৰ পৰম্পৰাৰ প্ৰভাৱ বিদ্যমান। পূজাত যি মূৰ্তি সজা হয়,তাত সম্পূৰ্ণকৈ মূৰ্তি নাসাজি কেৱল মূৰৰ অংশহে সজা হয়। মূৰ্তিত চৌবিশ জনা দেৱতাৰ মুখাৱয়ব সন্নিবিষ্ট হয়। সেইবোৰ হ'ল- হৰ, উমা, হৰি, মা,বালি, কুমাৰ গণেশ, ব্ৰাহ্মা, পৃথিৱী, গংগা, অৱদি, অগ্নি, কামেশ আৰু হিমাদ্ৰি। এই আটাইবোৰ দেৱ- দেৱীকে দুৰ্গা পূজাত মহামায়া দুৰ্গা আৰু তেওঁৰ পৰিয়ালবৰ্গক যি ভাৱে পূজা কৰা হয়, ঠিক সেইভাৱেই পূজা -অৰ্চনা কৰা হয়। এই পূজাৰ সময়ত ত্ৰিপুৰাত জাতি-ধৰ্ম-ভাষা নিৰ্বিশেষে সকলো মানুহৰ সমাগম হয়। প্ৰায় সাতশ বছৰীয়া পুৰণি এই পূজাৰ পৰম্পৰাই জনজাতি আৰু অজনজাতি সকলো ত্ৰিপুৰাবাসীকে একতাৰ দোলেৰে বান্ধি ৰাখিছে।

## তথ্য সংগ্ৰহ

শ্ৰেণী:উৎসৱ
আৰাণ উৎসৱ

অৰুণাচলৰ আদিসকলে বছৰেকত উদ্‌যাপন কৰা বিভিন্ন উৎসৱৰ ভিতৰত অন্যতম উৎসৱ হৈছে **আৰাণ উৎসৱ**। এই পূজা সাধাৰণতে মাঘ মাহত বিবাহ উপলক্ষে পতা হয়। আৰাধ্য দেৱতাৰ আশীৰ্বাদ লোৱাৰ লগতে উপৰি পুৰুষৰ আশীৱাদো মগা হয় এই পূজাৰ মাধ্যমেৰে। পূজাৰ আগদিনা সৰগৰ পৰা অহি পূজা কৰা ঘৰৰ চুকত ৰৈ থকা পূৰ্বপুৰুষৰ আত্মাক তেওঁলোকে উৎসৱ উপলক্ষে খাবলৈ লোৱা মদ মাংস ঘৰৰ চুকেদি পেলাই দিয়ে। এই পূজাত ডেকাসকলে হাবিৰ পৰা বিভিন্ন খাদ্য সম্ভাৰ গোটাই সৰু সৰু ছোৱালীক উপহাৰ দি মৰম যাচে। সাধাৰণতে ৰাজহুৱা ভাৱে উদ্‌যাপন কৰা এই উৎসৱ এঘৰীয়াকৈও পালন কৰা হয়। অপায় অমংগলৰ পৰা পৰাত্ৰাণ পোৱাৰ মানসে আদিসকলে মানস কৰা সামগ্ৰী এই পূজাতো আগবঢ়োৱাৰ সুযোগ লয়।  

## তথ্য সংগ্ৰহ

শ্ৰেণী:অৰুণাচলৰ সংস্কৃতি
কামাখ্যাধামৰ চ'ৰাব্ৰত

আঘোনৰ পূৰ্নিমাৰ তিথিৰ ৰাতিবেলা কামৰূপৰ কোনো কোনো ঠাইৰ দৰে কামাখ্যা ধামতো চ'ৰা-ব্ৰত পালন কৰা হয়। চৰা শব্দৰ অৰ্থ হ'ল - সভক্তিৰে দেৱ দেৱীলৈ আগবঢ়োৱা উপাচাৰ। এই ব্ৰত উপলক্ষে বিৱাহিতা আৰু বিৱাহযোগ্য গাভৰুহঁতে ওৰে দিন উপবাসে থাকি ৰাতি দেৱী কাত্যায়ণীক পূজা কৰে। মাহ প্ৰসাদ, ধূপ- দীপ আৰু অন্যান্য উপাচাৰৰ উপৰি শোভেৰী নামৰ এটি পাত্ৰ, মাটিৰে নিৰ্মিত বহুসংখ্যক চৰাই মূৰ্তি, নানা বৰণৰ ফুল, ৰবাব টেঙা প্ৰভৃতি এই ব্ৰতত প্ৰয়োজনীয় সামগ্ৰী। এই ব্ৰতত এজন পুৰোহিত লাগে। তেওঁৰ নিৰ্দেশত ব্ৰত কাৰিণীসকলে শোভেৰিত পুষ্প পত্ৰ আগ কৰি কাত্যায়ণী দেৱীলৈ পূজাভাগ আগবঢ়ায়। পূজাৰ ক্ষেত্ৰত তেওঁলোকে চৰা- ব্ৰতৰগীত পৰিৱেশন কৰে। দেৱী- কাত্যায়ণীৰ গুন গৰিমা বৰ্ণনাই গীতৰ কেন্দ্ৰবিন্দু। ৰাতিপুৱাৰ লগে লগে ব্ৰতৰ সামৰণি পৰে আৰু শোভেৰীৰ লগতে ফম- মূল প্ৰভৃতি বিসৰ্জন দিয়ে। স্বামীৰ মংগল কামনা আৰু উপযুক্ত জীৱনৰ লগৰী পোৱাই এই ব্ৰত পালনৰ মূল উদ্দেশ্য। 

## তথ্য সংগ্ৰহ

শ্ৰেণী:অসমৰ সংস্কৃতি
চৌ খেল

**চৌ খেল** অসমৰ এবিধ লোকখেল। কৈশোৰৰ পৰা প্ৰাক্ বৃদ্ধ বয়সলৈ অংশ ল'ব পৰা চৌ খেলত দুটা দল থাকে। প্ৰতিটো দলত কমেও পাঁচজন সদস্য থাকে।'চৌ খেল' খেল পথাৰত কৰ্ট সাজি লৈ খেলা এবিধ শাৰীৰিত ব্যায়াম যুক্ত খেল। 'চৌ খেলৰ' বাবে আয়তাকাৰে এখন পথাৰত আঁচ টানি তাক দীঘলে সমানে দুভাগত বিভক্তি কৰি লৈ পুনৰ পথালিকৈ দুয়োটা ভাগক আঁচটানি বৰ্গ আকাৰৰ ঘৰ বা ক্ষেত্ৰ কৰি লোৱা হয়। দুয়োফালে কমেও চাৰিটা ক্ষেত্ৰ বা ঘৰ কৰা প্ৰয়োজন। ঘৰ বোৰৰ নিৰ্দিষ্ট জোখ-মাপ নাই। যদিও ক্ষেত্ৰত দুয়ো মূৰৰ আঁচৰ পৰা দুজনে হাত নেলি পৰম্পৰে লগ নোপোৱা জোখেৰে কৰা হয়। মাজৰ দীঘল আঁচডালত আৰু পথালি আঁচবোৰত এজন এজনকৈ এটা দলে আগচি থাকে। আনটো দলে এমূৰৰ পৰা 'চৌ' বুলি কৈ বিপক্ষেই চুব নোৱাৰাকৈ ঘৰবোৰ পাৰ হৈ পুনৰ ঘূৰি আগৰ ঠাইলৈ আহিব পাৰিলে পকে। এনেকৈ পকি উঠা দলে আঁচত থাকি আনদলক আগচিবলৈ।

## তথ্যসূত্ৰ

শ্ৰেণী:পৰম্পৰাগত ক্ৰীড়া
শ্ৰেণী:অসমৰ খেল-ধেমালি
চন্দন ৰয়

চন্দন ৰয়(জন্ম:২০ ডিচেম্বৰ,১৯৯৫) এগৰাকী ভাৰতীয় অভিনেতা। The Viral Fever ৰ দ্বাৰা নিৰ্মিত পঞ্চায়ত (দূৰদৰ্শন ধাৰাবাহিক) ৰ দ্বাৰা তেওঁ অভিনয় জীৱন আৰম্ভ কৰে। দীপক কুমাৰ গুপ্তাৰ দ্বাৰা পৰিচালিত ৱেব ছিৰিজ খনত ৰয়ে প্ৰবীণ অভিনেতা ৰঘুবীৰ যাদৱ, নীনা গুপ্তা, জীতেন্দ্ৰ কুমাৰ আদিৰ সৈতে বিকাশ শুক্লাৰ চৰিত্ৰত অভিনয় কৰিছে। ৱেব ছিৰিজ খনত অভিনয় কৰাৰ পিছৰে পৰা তেওঁ দৰ্শক আৰু চলচ্চিত্ৰ সমালোচকৰ পৰা সমালোচনাত্মক মূল্যায়ন লাভ কৰিছে।

## প্ৰাৰম্ভিক জীৱন
চন্দন ৰয়ৰ ঘৰ বিহাৰৰ মহনাৰৰ এখন গাঁৱত।  স্কুলীয়া দিনত তেওঁ স্কুলৰ নাটক আৰু সামূহিক অনুষ্ঠানত অভিনয় কৰিছিল, যাৰ ফলত অভিনয়ৰ প্ৰতি তেওঁৰ আগ্ৰহ গঢ়ি উঠিছিল।  তাৰ পিছত ৰয়ে পাটনা বিশ্ববিদ্যালয়ৰ পৰা গণ যোগাযোগত স্নাতক ডিগ্ৰী লাভ কৰাৰ উদ্দেশ্যে পাটনালৈ যায়। পাটনাত তেওঁ কলেজৰ থিয়েটাৰ চাৰ্কিটৰ সৈতে সক্ৰিয়ভাৱে জড়িত হৈ পৰিছিল, বাটৰ নাট পৰিৱেশন কৰিছিল।  উচ্চ শিক্ষাৰ বাবে তেওঁ ভাৰতীয় গণ সংযোগ প্ৰতিষ্ঠানত নামভৰ্তি কৰে আৰু ৰেডিঅ' আৰু টেলিভিছনত ডিপ্ল'মা লাভ কৰে।

## কেৰিয়াৰ
ভাৰতীয় গণ সংযোগ প্ৰতিষ্ঠানৰ পৰা স্নাতক ডিগ্ৰী পোৱাৰ পিছত তেওঁ দৈনিক জাগৰণত সাংবাদিক হিচাপে কাম কৰিছিল।  তদুপৰি ভাৰতীয় গণ সংযোগ প্ৰতিষ্ঠানত থকা কালছোৱাত ৰয়ে দিল্লীত বাহৰুপ থিয়েটাৰ গ্ৰুপ, জৱাহৰলাল নেহৰু বিশ্ববিদ্যালয়, আৰু নেচনেল স্কুল অৱ ড্ৰামা আদিৰ সৈতে জড়িত আছিল।

জাগৰণত ডেৰ-দুবছৰ কাম কৰাৰ পিছত ৰয়ে চাকৰি এৰি ২০১৭ চনত মুম্বাইলৈ গুচি যায়।কিন্তু ২০১৯ চনত তেওঁ বিকাশ শুক্লাৰ চৰিত্ৰত পঞ্চায়তত অভিনয় কৰি দৰ্শক আৰু সমালোচকৰ প্ৰশংসা লাভ কৰিবলৈ সক্ষম হোৱাৰ লগতে জনপ্ৰিয় হৈ পৰে।

## চলচ্চিত্ৰপঞ্জী

### ফিল্ম

### ৱেব ছিৰিজ

## তথ্য সংগ্ৰহ
শ্ৰেণী: ভাৰতীয় অভিনেতা
কামাখ্যা দেৱালয়ৰ দেৱলীয়াৰ লেখ

কামাখ্যা মন্দিৰৰ নিত্য-নৈমিত্তিক পূজা সেৱা প্ৰভৃতি সুকলমে চাবলৈ বৰফুকনে ভিন্ন স্তৰৰ লোক নিয়োগ কৰাৰ বহল তালিকা নাও বৈচা ফুকনৰ অসম বুৰঞ্জীত পোৱা যায়। তালিকাখন এনেধৰণৰ- বৰ দেউৰী( দেৱালয়ত পূজা কৰা ব্ৰাহ্মণ), সৰু দেউৰী (বৰ দেউৰী অনুপস্থিতিত পূজা কৰা বাপু) পৰিচালক (নৈবেদ্য সজাই দিয়া লোক), আঠপৰীয়া (দিনে ৰাতিয়ে আঠপৰ পহৰা দিয়া লোক), তেলী (তেল যোগনীয়াৰ), মালী (ফুল আৰু মালা যোগান ধৰোঁতা, ধোৱা (দেৱলায়ৰ কাপোৰ- কানি ধোৱা লোক), নাপিত (পুৰোহিত আৰু আন সকলৰ দাড়ি চুলি কটা লোক), কমাৰ (লোৰ যতন নিৰ্মাণ কৰা লোক), কুমাৰ (মাটিৰ সাজ বাচন যোগনীয়া), চমাৰ (চূন যোগনীয়া), কালীয়া (কালী বাদক), ঢুলীয়া (ঢোল বাদক), বলীকটীয়া (বলি কটা লোক), গায়ন (গায়ক), পাখৌ জিয়া গায়ন,নাচনিয়াৰ (নৃত্যত পাৰদৰ্শী জন), নেগেৰিয়া (নাগাৰা বজোৱা লোক), খাতোৱাল (দেৱালয়ৰ খাতত থাকি শস্য যগোৱা), বাৰি চোৱা (দেৱালয়ৰ বাৰীত উপহাৰ দ্ৰব্যৰ খেতি কৰা লোক), বেলি চোৱা (বেলি চাই পূজাৰ কাল নিৰ্ধাৰণ কৰা লোক), চাউল কৰা (চাউল বচা লোক), মলখু বচা (পূজাৰ মলখু চাউল বাছি দিয়া লোক), আৰু পানী তোলা (দেৱালয়ৰ বাবে পানী পুখুৰীৰ পৰা তুলি অনা লোক)।
## তথ্য সংগ্ৰহ

শ্ৰেণী:অসমৰ সংস্কৃতি
অন্নদা শইকীয়া

**অন্নদা শইকীয়া** অসমৰ বোকাখাতৰ এগৰাকী সমাজসেৱী আৰু সাহিত্যিক আছিল। তেওঁ ১৯৩৩ চনৰ ২ নৱেম্বৰত জন্মলাভ কৰিছিল। পিতৃ যোগানন্দ লেখাৰু আৰু মাতৃ সুমিত্ৰা লেখাৰুৰ কন্যা অন্নদা শইকীয়াই ওৰেটো জীৱন শিক্ষা, সাহিত্য আৰু সমাজ সংস্কাৰৰ নামত ব্ৰতী হৈ অসমৰ, বিশেষকৈ বোকাখাতৰ বিভিন্ন অনুষ্ঠান প্ৰতিষ্ঠানৰ লগত জড়িত হৈ জীৱন অতিবাহিত কৰিছিল। 
## জন্ম
শিবসাগৰ জিলাৰ চাৰিং অঞ্চলৰ মহছাল গাঁৱৰ লেখাৰু পৰিয়ালত তেখেতৰ জন্ম হয় ১৯৩৩ চনৰ ২ নৱেন্বৰত। পিতৃ যোগানন্দ লেখাৰু আৰু মাতৃ সুমিত্ৰা লেখাৰু। 
## বিবাহ আৰু পৰিয়াল
১৯৫২ চনৰ ১৩ ফেব্ৰুৱাৰীত বোকাখাতৰ চিদানন্দ শইকীয়াৰ লগত তেখেতৰ বিবাহ হয়। তেখেতসকলৰ তিনিজন পুত্ৰ আৰু চাৰিগৰাকী কন্যা আছে। 
## শিক্ষা
অন্নদা শইকীয়াই চাৰিং তেলীয়াল এল,পি স্কুলৰ পৰা প্ৰাথমিক শিক্ষা গ্ৰহণ কৰি গুৱাহাটীৰ পাণবজাৰ বালিকা উচ্চ ইংৰাজী বিদ্যালয়ৰ পৰা ১৯৪৮ চনত প্ৰৱেশিকা পাছ কৰে। তাৰপিছত শ্বিলং লেডীকীন কলেজৰ পৰা ১৯৫১ চনত আই.এ. পাছ কৰে আৰু তাৰপাছত বিয়া হয়। ইয়াৰ কিছুবছৰ পাছত ১৯৬১ চনত প্ৰাইভেটকৈ পঢ়ি তেওঁ বি.এ. পৰীক্ষাত উত্তীৰ্ণ হয়। ১৯৬৩ চনত বি.টি. ডিগ্ৰী লয়। ১৯৬৮ চনত গুৱাহাটী বিশ্ববিদ্যালয়ৰ পৰা শিক্ষা বিষয়ত স্নাতকোত্তৰ ডিগ্ৰী লাভ কৰে। 
## কৰ্মজীৱন
কৰ্মজীৱনৰ আৰম্ভণিতে তেখেতে বোকাখাত বলিকা এম.ই. স্কুলৰ প্ৰধান শিক্ষয়িত্ৰী হিচাপে ১৯৫৯ চনৰ পৰা ১৯৬৯ চনলৈ কাৰ্যনিৰ্বাহ কৰিছিল। তাৰপিছত তেখেতে “যোগানন্দ দেৱ সত্ৰাধিকাৰ মহাবিদ্যালয়’’ত শিক্ষা বিভাগৰ মুৰব্বী অধ্যাপক হিচাপে যোগদান কৰে আৰু অৱসৰৰ কাললৈ তাতেই নিযুক্ত হৈ থাকে।
## সামাজিক কৰ্মজীৱন
শিক্ষকতা জীৱন আৰম্ভ কৰাৰ লগে লগে তেখেতে সামজিক কৰ্মতো আত্মনিয়োগ কৰে। বোকাখাতৰ মইনা পাৰিজাত, মহিলা সমিতি আদি গঠনত আগভাগ লৈ পিছলৈ অসম লেখিকা সমাৰোহৰ সৈতে জড়িত হৈ পৰে আৰু অসম লেখিকা সমাৰোহৰ কৰ্ণধাৰ সমিতিৰ বিষয়ববীয়া হৈ কাৰ্যনিৰ্বাহ কৰে। লেখিকা সমাৰোহৰ স্থানীয় শাখা হিচাপে বোকাখাতত ’সন্ধানী লেখিকা সমাৰোহ সমিতি’ গঠনত আগভাগ লয়। বোকাখাতৰ ’পুঁৱতি সাহিত্য সভা’ আৰু গোলাঘাট জিলা সাহিত্য সভাৰ তেখেতে সভাপতিৰ পদ অলংকৃত কৰিছিল। সাময়িকভাৱে তেখেতে ৰাজনীতিতো যোগদান কৰিছিল যদিও কম সময়ৰ পিছতে অন্নদা শইকীয়াই ৰাজনীতিৰ ক্ষেত্ৰ ত্যাগ কৰে। 
## সাহিত্য কৃতি
অন্নদা শইকীয়াই অসংখ্য আলোচনী সম্পাদনা কৰাৰ উপৰি কেইবাখনো পুথি ৰচনা কৰে। সেইবোৰৰ ভিতৰত এমুঠি কবিতা, অভিলাষ, সেউজী গীতৰ সুৰ, সমন্বয়ৰ সুঁতিৰ কাষত আদি কবিতাপুথি, নাৰী কাননৰ এঘাৰ পাহি পাৰিজাত(জীৱনী), স্নেহ দেৱীৰ ৰচনা সম্ভাৰ( সংকলন আৰু সম্পাদনা), জনতাৰ পদূলিত (স্মৃতিগ্ৰন্থ) আৰু ’বন্ধ কোঠাৰ জুই’ নামে এখনি স্ব-ৰচিত গল্প পুথি প্ৰকাশ কৰে।
## বঁটা, সন্মান
অন্নদা শইকীয়াই বিভিন্ন সময়ত স্থানীয় অনুষ্ঠান-প্ৰতিষ্ঠান আদিৰ পৰা সন্মানিত হোৱাৰ উপৰি সন্ধানী লেখিকা সমাৰোহ সমিতিয়ে প্ৰদান কৰা “প্ৰেৰণাময়ী’’ বঁটা, ২০০৩ চনত অসম চৰকাৰৰ সাহিত্যিক পেন্সন, ২০০৪ চনত ড° আম্বেডকাৰ ফেল’শ্বিপ এৱাৰ্ড লাভ কৰে। পুঁৱতি সাহিত্য সভাই তেখেতক “সেৱাব্ৰতা’’ আৰু সদৌ অসম লেখিকা সমাৰোহ সমিতিয়ে “সদস্যাৰত্না’’ উপাধি প্ৰদান কৰে। 
## মৃত্যু
২৯ মে’ ২০২২ চনৰ নিশা গুৱাহাটীৰ এক্সেল কেয়াৰ চিকিৎসালয়ত তেখেতৰ মৃত্যু হয়। 

## তথ্যসূত্ৰ

শ্ৰেণী:অসমীয়া সাহিত্যিক
লোকেল উৎপাত

**লোকেল উৎপাত** () ২০২২ চনত মুক্তিপ্ৰাপ্ত এখন অসমীয়া কমেডী চলচ্চিত্ৰ। লোকেল উৎপাতৰ পৰিচালনা কেনী বসুমতাৰীৰ। এইখন পৰিচালক বসুমতাৰীৰ চতুৰ্থ ছবি। তেওঁৰ পূৰ্বৰ ছবি তিনিখন যদিও ৰাইজে আদৰি লৈছিল, এই ছবি কেইখনে সন্তোষজনক ব্যৱসায় কৰিব পৰা নাছিল। তাৰ বিপৰীতে লোকেল উৎপাতে তৃতীয় সপ্তাহৰ শেষলৈকে প্ৰায় এককোটি টকাৰ ব্যৱসায় কৰিছিল, যি পৰিচালক তথা প্ৰযোজক বসুমতাৰীয়ে আশা কৰাতকৈ অধিক আছিল। যুৱ প্ৰজন্মক আকৰ্ষিত কৰাৰ কাৰণে 'লোকেল উৎপাত টীম'এ সমগ্ৰ অসম জুৰি শিক্ষানুষ্ঠানসমূহত বহুল প্ৰচাৰ চলাইছিল।

## কাহিনীৰ সাৰাংশ
লোকেল উৎপাত তিনিজন বন্ধু- অমিত, জ’নী আৰু মণ্টুৰ কাহিনী, যিয়ে ৰাতি টোপনিতে খোজ কঢ়া দেবেনদাৰ ভাৰাঘৰত বাস কৰে। যেতিয়া অমিতৰ গাৰ্লফ্ৰেণ্ড মায়াৰ তাইৰ ভনীয়েকৰ সৈতে কাজিয়া লাগে, এলানি হাস্যমধুৰ ঘটনাৰ সূত্ৰপাত হয়।
## অভিনয় শিল্পী

*বনী দেউৰী
*পুনম গুৰুং
*জনী দেউৰী
*য়থাৰ্থ অগ্নিহোত্ৰী
*কেনী বসুমতাৰী
*টনী দেউৰী
*শৰ্মিষ্ঠা চক্ৰৱৰ্তী
*মণ্টু দেউৰী
*হিমাংশু গগৈ
*বিভূতিভূষণ হাজৰিকা
*মৃগেন্দ্ৰ কোঁৱৰ
*কৌশিক নাথ
*বিভাস সিংহ

## সঁহাৰি
পৰিচালক কেনী বসুমতাৰীৰ মতে লোকেল উৎপাতে আশা কৰাতকৈ দৰ্শকৰ পৰা দুগুণ সঁহাৰি লাভ কৰিছে। তৃতীয় সপ্তাহৰ অন্তত ছবিখনে বক্স অফিচৰ পৰা সংগ্ৰহ কৰিছে প্ৰায় এক কোটি টকা। এই ছবিখনৰ সৈতে অসমত একেলগে মুক্তি পোৱা ৰণবীৰ সিং অভিনীত *জয়েচভাই জোৰদাৰ* আৰু *ডাক্তৰ ষ্ট্ৰেঞ্জ*তকৈ প্ৰথম সপ্তাহত ই অধিক ধন আয় কৰিছে। অসমত পোৱা সফলতাৰ বাবে পৰিচালকগৰাকীয়ে *লোকেল উৎপাত*ক ২৭ মে’ ২০২২-ত দিল্লী, মুম্বাই আৰু কলকাতাত প্ৰদৰ্শন কৰাৰ সিদ্ধান্ত লয়।

## তথ্য সংগ্ৰহ

## বাহ্যিক সংযোগ
*

শ্ৰেণী:২০২০ দশকৰ অসমীয়া চলচ্চিত্ৰ
শ্ৰেণী:২০২২ বৰ্ষৰ চলচ্চিত্ৰ
সগোত্ৰতা

**সগোত্ৰতা** বা **একমূলতা** () হৈছে তেজৰ সম্পৰ্কৰ জৰিয়তে দুজন ব্যক্তিৰ মাজত প্ৰতিষ্ঠা হোৱা এক আত্মীয় সম্পৰ্ক। ভাই-ভনী, পিতৃ-মাতৃ আৰু সন্তানৰ মাজৰ সম্পৰ্কটো এনে আত্মীয়তাৰ উদাহৰণ। বহুতো ন্যায়িক অধিকাৰক্ষেত্ৰত তেজৰ সম্পৰ্ক থকা লোকসকলে ইজনে সিজনৰ লগতবিবাহ বা যৌন সম্পৰ্ক স্থাপন কৰাত নিষেধাজ্ঞা আৰোপ কৰা আইন আছে। এই নিষেধাজ্ঞাৰ জন্ম দিয়া সাংস্কৃতিকতাৰ মাত্ৰা ঠাইভেদে বেলেগ বেলেগ। এনে নিয়মসমূহ উইলবিহীন উত্তৰাধিকাৰ নিয়ন্ত্ৰণ কৰা বিধি অনুসৰি কোনো সম্পত্তিৰ উত্তৰাধিকাৰী নিৰ্ধাৰণ কৰিবলৈও ব্যৱহাৰ কৰা হয়, যিবোৰো বিচাৰক্ষেত্ৰভেদে ভিন্ন হয়। কিছুমান ঠাইত আৰু সময়ত একে পৰিয়ালৰ সম্পৰ্কীয় লোক সকলৰ সন্তান-সন্ততিৰ মাজত বিবাহৰ অনুমতি দিয়া হয় বা আনকি উৎসাহিত কৰা হয়; আন কিছুমানত ই নিষিদ্ধ, আৰু অনাচাৰ বুলি গণ্য কৰা হয়। 

আপেক্ষিক কনচেংগুইনিটিৰ মাত্ৰাক এক ৰৈখিক চিত্ৰৰ সহায়ত দেখুৱাব পাৰি য'ত ৰৈখিক কনচেংগুইনিটিৰ প্ৰতিটো স্তৰ (প্ৰজন্ম) এটা শাৰী হিচাপে দেখা যায়, আৰু সমান্তৰালভাবে সংগত সম্পৰ্কযুক্ত ব্যক্তি সকল একেটা শাৰীতে থাকে। ইয়াত বান্ধোন ব্যৱস্থা হৈছে এটা সংখ্যাগত সংকেত যিয়ে পূৰ্বপুৰুষৰ ভাগ সমূহৰ সমগোত্ৰীয় সম্বন্ধ বৰ্ণনা কৰে।

## তথ্যসূত্ৰ

শ্ৰেণী:সমাজতত্ব
মুম্বাই বিশ্ববিদ্যালয়

অনানুষ্ঠানিকভাৱে **মুম্বাই বিশ্ববিদ্যালয়** (MU) নামে জনাজাত মুম্বাই বিশ্ববিদ্যালয় ভাৰতৰ মহাৰাষ্ট্ৰৰ মুম্বাইত অৱস্থিত এখন ৰাজহুৱা আৰু চৰকাৰী বিশ্ববিদ্যালয়। ব্ৰিটিছশাসিত বোম্বে যুগতে যাত্ৰাৰম্ভ কৰা বিশ্ববিদ্যালয়খন ভাৰতৰ পুৰণি শিক্ষানুষ্ঠানৰ ভিতৰত অন্যতম৷

মুম্বাই বিশ্ববিদ্যালয় বিশ্বৰ অন্যতম বৃহৎ বিশ্ববিদ্যালয়।  ২০১৩ চনলৈকে বিশ্ববিদ্যালয়খনত ৭১১ খন সংযুক্ত মহাবিদ্যালয় আছিল। বিশ্ববিদ্যালয়খনৰ উপদেষ্টা পৰিষদৰ নিযুক্তিপ্ৰাপ্ত মুৰব্বী  হৈছে ৰতন টাটা। 
## ইতিহাস
১৮৫৪ চনত ছাৰ চাৰ্লছ উডে খচৰা প্ৰস্তুত কৰা "Wood's despatch" অনুসৰি ১৮৫৭ চনত বোম্বে এছ'চিয়েচনৰ ফালৰ পৰা ভাৰতৰ ব্ৰিটিছ ঔপনিৱেশিক চৰকাৰৰ ওচৰত এখন আবেদন দাখিল কৰাৰ পিছত *দ্য ইউনিভাৰ্চিটি অৱ বম্বে* স্থাপন কৰা হয়। মুম্বাই বিশ্ববিদ্যালয়খন যুক্তৰাজ্যৰ একেধৰণৰ বিশ্ববিদ্যালয়সমূহৰ আৰ্হিত নিৰ্মাণ কৰা হৈছিল, বিশেষকৈ লণ্ডন বিশ্ববিদ্যালয়ৰ আৰ্হিত৷

বিশ্ববিদ্যালয়ৰ অধীনত পোনপ্ৰথমে প্ৰতিষ্ঠা লাভ কৰা বিভাগ দুটা হৈছে:১৮৩৫ চনত এলফিনষ্টন কলেজত 'ফেকাল্টি অৱ আৰ্টছ' আৰু ১৮৪৫ চনত গ্ৰাণ্ট মেডিকেল কলেজত 'ফেকাল্টি অৱ মেডিচিন'। বিশ্ববিদ্যালয়খন প্ৰতিষ্ঠা হোৱাৰ আগতেই এই দুয়োখন মহাবিদ্যালয়ৰ অস্তিত্ব আছিল আৰু তেওঁলোকে নিজৰ ডিগ্ৰী প্ৰদানৰ বিশেষাধিকাৰ বিশ্ববিদ্যালয়খনক দিছিল। ১৮৬২ চনত প্ৰদান কৰা প্ৰথম ডিগ্ৰীসমূহ আছিল 'কলা শাখাত স্নাতক' আৰু 'চিকিৎসা বিজ্ঞানত অনুজ্ঞাপত্ৰ'। হায়দৰাবাদত থকা সিন্ধ মেডিকেল স্কুলৰ দৰে চিকিৎসা বিদ্যালয়সমূহো বিশ্ববিদ্যালয়ৰ দ্বাৰা অনুমোদিত হৈছিল।

পিছলৈ ছমাৰভিল কলেজত আইন অধ্যয়ন কৰি অক্সফৰ্ডৰ প্ৰথম মহিলা আইন ছাত্ৰী আৰু ভাৰতৰ প্ৰথম মহিলা অধিবক্তা হিচাপে পৰিগণিত হোৱা কৰ্ণেলিয়া ছ'ৰাবজী ১৮৮৮ চনত বিশ্ববিদ্যালয়খনৰ প্ৰথমগৰাকী মহিলা স্নাতক আছিল।

১৯০৪ চনলৈকে বিশ্ববিদ্যালয়খনে কেৱল পৰীক্ষা অনুষ্ঠিত কৰিছিল, মহাবিদ্যালয়সমূহক অনুমোদন প্ৰদান কৰিছিল, পাঠ্যক্ৰম প্ৰস্তুত কৰিছিল আৰু পাঠ্যক্ৰম প্ৰস্তুত কৰা মহাবিদ্যালয়সমূহৰ বাবে নিৰ্দেশনা প্ৰস্তুত কৰিছিল।১৯০৪ চনৰ পৰাহে শিক্ষকতা বিভাগ, গৱেষণা শাখা, স্নাতকোত্তৰ পাঠ্যক্ৰম প্ৰৱৰ্তন কৰা হয়, আৰু কেইবাটাও অতিৰিক্ত বিভাগ স্থাপন কৰা হয়। ১৯৪৭ চনত ভাৰতে স্বাধীনতা লাভ কৰাৰ পিছত ১৯৫৩ চনৰ *বম্বে বিশ্ববিদ্যালয় আইন* অনুসৰি বিশ্ববিদ্যালয়খনৰ কাৰ্য আৰু ক্ষমতাসমূহ পুনৰ্সংগঠিত কৰা হয়। ১৯৯৬ চনত বিশ্ববিদ্যালয়খনৰ নাম *বম্বে বিশ্ববিদ্যালয়*ৰ পৰা *মুম্বাই বিশ্ববিদ্যালয়*লৈ সলনি কৰা হয়।

১৯৪৯ চনত ৮০ খন সংযুক্ত মহাবিদ্যালয়ৰ সৈতে ছাত্ৰ-ছাত্ৰীৰ নামভৰ্তি আছিল ৪২,২৭২ গৰাকী। ১৯৭৫ চনত এই সংখ্যা হৈছিলগৈ যথাক্ৰমে ১,৫৬,১৯০ আৰু ১১৪।

## তথ্যসূত্ৰ

শ্ৰেণী:বিশ্ববিদ্যালয়
শ্ৰেণী:ভাৰতৰ শিক্ষা
জয় ভগৱান (বক্সাৰ)

**জয় ভগৱান** (; জন্ম: ১১ মে' ১৯৮৫), দুবাৰকৈ এছিয়ান চেম্পিয়নশ্বিপ পদক বিজয়ী আৰু ২০১০ চনৰ কমনৱেলথ গেমছত ব্ৰঞ্জ পদক বিজয়ী। তেওঁ ২০১২ চনৰ লণ্ডন অলিম্পিকত বক্সিংত লাইটৱেট (৬০ কিলোগ্ৰাম) শাখাতো ভাৰতক প্ৰতিনিধিত্ব কৰিছিল।
২০১১ চনত বাকুত অনুষ্ঠিত বিশ্ব অপেশাদাৰী বক্সিং চেম্পিয়নশ্বিপৰ কোৱাৰ্টাৰ ফাইনেলত প্ৰৱেশ কৰি ভগৱানে লণ্ডন গেমছৰ বাবে যোগ্যতা অৰ্জন কৰে। তেওঁৰ প্ৰশিক্ষক আছিল ভাৰতীয় বক্সিং প্ৰশিক্ষক গুৰবক্ষ সিং সান্ধু। 
২০১১ চনত শ্বাহৰুখ খানে আয়োজন কৰা জোৰ কা ঝাটকা: টোটেল ৱাইপআউট নামৰ ৰিয়েলিটি গেম শ্ব’ত অভিনয় কৰিছিল আৰু চূড়ান্ত প্ৰতিযোগীসকলৰ ভিতৰত অন্যতম আছিল। 
২০১২ চনৰ গ্ৰীষ্মকালীন অলিম্পিকত তেওঁ আধিপত্য বিস্তাৰ কৰি ২০১২ চনৰ ২৯ জুলাইত প্ৰথম ৰাউণ্ডত ছিচেলছৰ এণ্ড্ৰিক এলিছপক ১৮—৮ গ'লত পৰাস্ত কৰে। ২০১২ চনৰ ২ আগষ্টত লণ্ডন অলিম্পিকত জয় ভগৱানে কাজাখস্তানৰ যুঁজাৰু গনি ঝাইলাউভৰ হাতত শেষ ১৬ত পৰাস্ত হয়।

## তথ্যসূত্ৰ

শ্ৰেণী:ভাৰতৰ ক্ৰীড়াবিদ
কবিন্দৰ সিং বিষ্ট

**কবিন্দৰ সিং বিষ্ট** (; জন্ম: ১ ফেব্ৰুৱাৰী ১৯৯৫) এজন ভাৰতীয় বক্সাৰ। তেওঁ ফেদাৰৱেট শাখাত প্ৰতিদ্বন্দ্বিতা কৰে। 
২০১৯ চনৰ এছিয়ান এমেচাৰ বক্সিং চেম্পিয়নশ্বিপত বিষ্টে পুৰুষৰ বেণ্টামৱেইট শাখাত ৰূপৰ পদক লাভ কৰিছিল, কোৱাৰ্টাৰ ফাইনেলত তেওঁ বৰ্তমানৰ বিশ্ব চেম্পিয়ন কাইৰাট য়েৰালিয়েভক পৰাস্ত কৰিছিল।

এআইবিএ বিশ্ব বক্সিং চেম্পিয়নশ্বিপত বিষ্ট ২০১৭ চনত ফ্লাইৱেট শাখাত কোৱাৰ্টাৰ ফাইনেলিষ্ট আছিল আৰু ২০১৯ চনত ফেদাৰৱেট শাখাতো কোৱাৰ্টাৰ ফাইনেলিষ্ট আছিল।

## তথ্যসূত্ৰ

শ্ৰেণী:ভাৰতৰ ক্ৰীড়াবিদ
এলজিবিটি অভিভাৱক

**এলজিবিটি অভিভাৱক** () 
মানে এলজিবিটি সমাজৰ লোকসকলে এজন বা ততোধিক সন্তানক অভিভাৱক বা পোষক হিচাপে ডাঙৰ-দীঘল কৰা বা যত্ন লোৱা।  ইয়াৰ ভিতৰত আছে: 
# দুজন পুৰুষ বা দুগৰাকী মহিলা দম্পতীয়ে ডাঙৰ-দীঘল কৰা শিশু (সমকামী অভিভাৱকত্ব), 
# একক এলজিবিটি পিতৃ-মাতৃৰ দ্বাৰা ডাঙৰ-দীঘল কৰা শিশু
# বিপৰীত লিংগৰ দম্পতীয়ে ডাঙৰ-দীঘল কৰা শিশু য’ত অন্ততঃ এজন অভিভাৱক এলজিবিটি সমাজৰ হয়। 

বৈজ্ঞানিক গৱেষণাই ধাৰাবাহিকভাৱে দেখুৱাইছে যে সমকামী পিতৃ-মাতৃসকল বিষমকামী পিতৃ-মাতৃৰ দৰেই সুস্থ তথা সক্ষম, আৰু তেওঁলোকৰ সন্তানসকল বিষমকামীসকলে ডাঙৰ-দীঘল কৰা সন্তানৰ দৰে মানসিকভাৱে সুস্থ আৰু ভালদৰে সমন্বিত। "Marriage of Same-Sex Couples – 2006 Position Statement Canadian Psychological Association" 

## প্ৰকাৰ
এলজিবিটি সমাজৰ লোকসকলে বিভিন্ন উপায়েৰে অভিভাৱক হ’ব পাৰে।  
### তুলি লোৱা
২৭খন দেশ আৰু কিছুমান উপ-ৰাষ্ট্ৰীয় অঞ্চলত একে লিংগৰ দম্পতীয়ে যৌথভাৱে সন্তান তুলি লোৱাটো বৈধ। তদুপৰি ৫খন দেশে কোনো ধৰণৰ সতি-সন্ততিৰ দত্তক লোৱাৰ বৈধতা প্ৰদান কৰিছে। আন্তৰ্জাতিকভাৱে তুলি লোৱা ক্ষেত্ৰত, বৰ্তমান কোনো দেশেই আন্তঃৰাষ্ট্ৰীয় গ্ৰহণৰ সৈতে সক্ৰিয়ভাৱে জড়িত নহয় (যেনে চীন, গুৱেটামালা) মুকলিকৈ চিনাক্ত কৰা লেচবিয়ান আৰু গে লোকসকলক গ্ৰহণ কৰাৰ অনুমতি দিয়ে।

### ছাৰগেচি
কিছুমান সমকামী দম্পতীয়ে চেৰ’গেট গৰ্ভধাৰণ কৰাৰ সিদ্ধান্ত লয়। এগৰাকী চেৰ’গেট হ’ল গৰ্ভ থকা এগৰাকী মহিলা যি দাতাই দিয়া বা সংগীয়ে দিয়া শুক্ৰাণুৰ দ্বাৰা নিষিক্ত কৰা কণীলৈ গৰ্ভধাৰণ কৰে।  কিছুমান মানুহ পইছাৰ বাবে, আন কিছু মানৱীয় কাৰণত বা কিছু দুয়োটাৰে বাবে চেৰ’গেট হয়।

### কৃত্ৰিম ইঞ্চেমিনেচন
ইঞ্চেমিনেচন হৈছে লেচবিয়ান দম্পতীয়ে সাধাৰণতে ব্যৱহাৰ কৰা পদ্ধতি। এই পদ্ধতিত দাতাৰ শুক্ৰাণুৰে নিষিক্ত কৰা বেজী চিৰিঞ্জৰ জৰিয়তে এজন সংগীক  দিয়া  হয়। শুক্ৰাণু উৎপন্ন কৰা একাংশ দাতাই মানৱীয়তাৰ বাবে নিজৰ শুক্ৰাণু দান কৰে, আন কিছুৱে অৰ্থৰ বাবে বা কিছুৱে দুয়োটাৰে বাবে নিজৰ শুক্ৰাণু দান কৰে। কিছুমান দেশত দাতাই নিজৰ পৰিচয় লুকুৱাই ৰাখিব পাৰে (উদাহৰণস্বৰূপে: স্পেইনত) আৰু আন কিছুমান দেশত, দাতাৰ পৰিচয় জনোৱাটো বাধ্যতামূলক (উদাহৰণস্বৰূপে: যুক্তৰাজ্যত)।

### পাৰস্পৰিক আইভিএফ
ৰেচিপ্ৰ’কেল আইভিএফ লেছবিয়ান স্কলে ব্যবহাৰ কৰে।  ইন ভিট্ৰ’ ফৰ্টিলাইজেচন ব্যৱহাৰ কৰি এগৰাকী সংগীৰ কণীৰ পৰা ভ্ৰূণ তৈয়াৰ কৰি আনগৰাকী সংগীক গৰ্ভধাৰণ কৰোৱা হয়। 

### পদ্ধতি বিকশিত কৰা
বৰ্তমান বিজ্ঞানীসকলে সমকামি সকলক সহায় কৰিব পৰা বিকল্প ধৰণৰ প্ৰজননৰ ওপৰত গৱেষণা কৰি আছে। ইয়াৰে এটা সম্ভাৱনা হ’ল ছালৰ ষ্টেম কোষৰ পৰা শুক্ৰাণু আহৰণ কৰা পদ্ধ্তি।

## লগতে চাওক
*সমকামিতা 
*একে লিংগৰ সম্পৰ্ক 
*একে লিংগৰ বিবাহ

## তথ্য সংগ্ৰহ

## উৎস প্ৰসংগ

শ্ৰেণী:এলজিবিটিশ্ৰেণী:সমকামিতা
সত্যেন্দ্ৰ কুমাৰ জৈন

**সত্যেন্দ্ৰ কুমাৰ জৈন** দিল্লী চৰকাৰৰ এজন কেবিনেট মন্ত্ৰী তথা আম আদমী পাৰ্টিৰ এজন ৰাজনীতিবিদ।অৰবিন্দ কেজৰিৱালৰ নেতৃত্বত থকা দিল্লী চৰকাৰৰ সাতজন কেবিনেট মন্ত্ৰীৰ ভিতৰত তেওঁ অন্যতম। তেওঁৰ দপ্তৰ সমূহৰ ভিতৰত আছে স্বাস্থ্য আৰু পৰিয়াল কল্যাণ, উদ্যোগ, গৃহ, শক্তি, পানী, নগৰ উন্নয়ন আৰু জলসিঞ্চন আৰু বান নিয়ন্ত্ৰণ। তেওঁ বৰ্তমান দিল্লীৰ স্বাস্থ্যমন্ত্ৰী হিচাপে তৃতীয়বাৰৰ বাবে কাৰ্যকালত আছে। তেওঁৰ প্ৰথম কাৰ্যকালত তেওঁ ২০১৩ চনৰ ২৮ ডিচেম্বৰৰ পৰা ২০১৪ চনৰ ১৪ ফেব্ৰুৱাৰীলৈকে স্বাস্থ্য আৰু পৰিয়াল কল্যাণ, গুৰুদ্বাৰ নিৰ্বাচন আৰু উদ্যোগ মন্ত্ৰী হিচাপে কাৰ্যনিৰ্বাহ কৰিছিল আৰু, দ্বিতীয় কাৰ্যকালত ১৪ ফেব্ৰুৱাৰী,২০১৫ৰ পৰা ১৩ ফেব্ৰুৱাৰী ২০২০ লৈ তেওঁ আপ চৰকাৰত স্বাস্থ্য আৰু পৰিয়াল কল্যাণ, উদ্যোগ, গৃহ, পি ডব্লিউ ডি, শক্তি, পানী, পৰিবহণ, নগৰ উন্নয়ন আৰু জলসিঞ্চন আৰু বান নিয়ন্ত্ৰণ আদি বিভাগৰ মন্ত্ৰী হিচাপে কাৰ্যনিৰ্বাহ কৰিছিল। পেছাত জৈন এজন স্থপতিবিদ আছিল।

## তথ্য সংগ্ৰহ

শ্ৰেণী:ৰাজনীতিবিদ
এঞ্জেলো মৰিঅণ্ডো

**এঞ্জেলো মৰিঅণ্ডো** ( ; টুৰিন, ৬ জুন ১৮৫১ – মাৰেণ্টিনো, ৩১ মে' ১৯১৪) আছিল এজন উদ্ভাৱক। সাধাৰণতে ১৮৮৪ চনত আটাইতকৈ প্ৰাচীন এস্প্ৰেছ' মেচিনটোৰ পেটেণ্টৰ বাবে এঞ্জেলো মৰিঅণ্ডোক কৃতিত্ব দিয়া হৈছিল। তেওঁৰ মেচিনত ভাপ আৰু উতলা পানীৰ সংমিশ্ৰণ ব্যৱহাৰ কৰি কফি দক্ষতাৰে প্ৰস্তুত কৰা হৈছিল। 

এঞ্জেলো মৰিঅণ্ডো এটা উদ্যোগী পৰিয়ালত জন্মিছিল। তেওঁৰ ককাকে এটা পানীয় প্ৰস্তুতকৰণ কোম্পানী প্ৰতিষ্ঠা কৰিছিল যাৰ ধাৰা তেওঁৰ পিতৃ জিয়াকোমোৱেও অব্যাহত ৰাখিছিল। পিছলৈ তেওঁ তেওঁৰ ভাতৃ আগষ্টিনো আৰু খুলশালীয়েক গাৰিগ্লিঅ'ৰ সৈতে সুপৰিচিত চকলেট কোম্পানী "মৰিঅণ্ডো এণ্ড গাৰিগ্লিঅ'" প্ৰতিষ্ঠা কৰে। এঞ্জেলোৱে চহৰৰ মাজমজিয়াত থকা পিয়াজা কাৰ্লো ফেলিচৰ গ্ৰেণ্ড-হোটেল লিগুৰে আৰু ভিয়া ৰোমাৰ গেলেৰিয়া নেচনেলত থকা আমেৰিকান বাৰ ক্ৰয় কৰিছিল।

## প্ৰথম এস্প্ৰেছ’ মেচিন

১৮৮৪ চনত টুৰিনৰ জেনেৰেল এক্সপ’ত মৰিঅণ্ডোৱে তেওঁৰ উদ্ভাৱন উপস্থাপন কৰে, য’ত তেওঁক ব্ৰঞ্জৰ পদক প্ৰদান কৰা হয়। ১৮৮৪ চনৰ ১৬ মে'ত ছয় বছৰৰ বাবে এই পেটেণ্টটো "কফি পানীয়ৰ অৰ্থনৈতিক আৰু তৎক্ষণাত মিঠাই প্ৰস্তুত কৰাৰ নতুন ভাপ যন্ত্ৰ, পদ্ধতি ‘এ. মৰিঅণ্ডো’" শীৰ্ষক শিৰোনামেৰে প্ৰদান কৰা হয়। এই মেচিনটো নিৰ্মাণ কৰিছিল মাৰ্টিনা নামৰ এগৰাকী মিস্ত্ৰীয়ে, যিয়ে উদ্ভাৱকজনৰ প্ৰত্যক্ষ তত্বাৱধানত কাম কৰিছিল। 

ইয়াক ক্ৰমাগতভাৱে ২০ নৱেম্বৰ ১৮৮৪ চনত পেটেণ্টৰ সৈতে আপডেট কৰা হয়(খণ্ড ৩৪, নংঃ ৩৮১। তাৰ পিছত ১৮৮৫ চনৰ ২৩ অক্টোবৰত পেৰিছত পঞ্জীয়ন কৰাৰ পিছত আন্তঃৰাষ্ট্ৰীয় পেটেণ্ট আবেদনৰ জৰিয়তে এই উদ্ভাৱনটো নিশ্চিত কৰা হয়। পৰৱৰ্তী বছৰবোৰত মৰিয়ণ্ডোৱে নিজৰ উদ্ভাৱনৰ ক্ষীপ্ৰ উন্নতি সাধন কৰি থাকে, আৰু প্ৰতিটো উন্নতিৰ বাবে পেটেণ্ট লাভ কৰে।

মৰিঅণ্ডোৱে এই উদ্ভাৱনক কেতিয়াও ঔদ্যোগিক পৰিসৰৰ উৎপাদনলৈ লৈ যোৱা নাছিল।তেওঁ হস্তনিৰ্মিত কেইটামান যন্ত্ৰৰ নিৰ্মাণত নিজকে সীমাবদ্ধ কৰি ৰাখিছিল। এইবোৰ তেওঁ নিজৰ প্ৰতিষ্ঠানত সংৰক্ষণ কৰিছিল, আৰু নিশ্চিত হৈছিল যে এইটো তেওঁলোকৰ বাবে এক উল্লেখযোগ্য বিজ্ঞাপন।

কফিৰ ইতিহাসৰ বুৰঞ্জী লিখা ইয়ান বাৰ্ষ্টেনে এই যন্ত্ৰটোক "কফিৰ জৰিয়তে পৃথকে পৃথকে ভাপ আৰু পানীৰ যোগান নিয়ন্ত্ৰণ কৰা প্ৰথমটো ইটালীৰ বাৰ মেচিন" বুলি অভিহিত কৰিছে আৰু মৰিঅণ্ডোক "এস্প্ৰেছ' মেচিনৰ আটাইতকৈ প্ৰাচীন আৱিষ্কাৰকাৰীসকলৰ ভিতৰত "অন্যতম" বুলি আখ্যায়িত কৰিছে। দৰাচলতে এই মেচিনটো প্ৰকৃত এস্প্ৰেছ’ মেচিনৰ দৰে নহয়। ই আছিল এটা বৃহৎ ব্ৰুয়াৰ, আৰু ব্যক্তিগত গ্ৰাহকৰ বাবে ইয়াত কফি প্ৰস্তুত কৰা নহৈছিল।

## উত্তৰাধিকাৰ
২০২২ চনৰ ৬ জুনত চাৰ্চ ইঞ্জিন গুগলে মৰিঅণ্ডোক ১৭১ সংখ্যক জন্ম জয়ন্তীত ডুডলৰ জৰিয়তে স্মৰণ কৰে।
## তথ্যসূত্ৰ

শ্ৰেণী:উদ্ভাৱক
শ্ৰেণী:মৃত ব্যক্তি
দো বিঘা জমিন

**দো বিঘা জমিন** (, অৰ্থ: দুই বিঘা মাটি) ১৯৫৩ চনত মুক্তিপ্ৰাপ্ত এখন হিন্দী ভাষাৰ ভাৰতীয় চলচ্চিত্ৰ। বিমল ৰয়ৰ দ্বাৰা পৰিচালিত চলচ্চিত্ৰখন ৰবীন্দ্ৰনাথ ঠাকুৰৰ বঙালী কবিতা "দুই বিঘা জমি"ৰ ওপৰত আধাৰিত। চলচ্চিত্ৰখনৰ মুখ্য চৰিত্ৰত অভিনয় কৰিছে বলৰাজ সাহানী আৰু নিৰূপা ৰয়ে। চলচ্চিত্ৰখনৰ সমাজবাদী বিষয়বস্তুৰ বাবে ই ভাৰতৰ প্ৰাৰম্ভিক সমান্তৰাল চলচ্চিত্ৰ জগতৰ এখন গুৰুত্বপূৰ্ণ চলচ্চিত্ৰ হিচাপে পৰিগণিত হৈছে।

১৯৪৮ চনত মুক্তিপ্ৰাপ্ত ইটালীয়ান নিঅ'-ৰিয়েলিষ্টিক চিনেমা "বাইচাইকেল থীভ্‌ছ"ৰ দ্বাৰা অনুপ্ৰাণিত হৈ বিমল ৰয়ে দো বিঘা জমিন নিৰ্মাণ কৰে।

## অভিনয়শিল্পী

* বলৰাজ সাহানী (সম্ভু মাহেতো)
* নিৰূপা ৰয় (পাৰ্বতী মাহেতো "পাৰো")
* ৰতন কুমাৰ (কানহাইয়া মাহেতো)
* নানা পলশীকাৰ (গঙ্গু মাহেতো)
* মীনা কুমাৰী (ঠাকুৰানী)
* মেহমুদ (প্ৰীতম)
* জগদ্বীপ (লালু উস্তাদ)
* নাজিৰ হুছেইন (ৰিক্সা চালক)
* মুৰাদ (ঠাকুৰ হৰনাম সিং)

## সংগীত
চলচ্চিত্ৰখনৰ সংগীত পৰিচালনা কৰিছে সলিল চৌধুৰীয়ে আৰু গীতৰ কথা শৈলেন্দ্ৰৰ। অল ইণ্ডিয়া ৰেডিঅ'ৰ সৈতে হোৱা এক সাক্ষাৎকাৰত চৌধুৰীয়ে কয় যে ৰেড আৰ্মিৰ এটা মাৰ্চ গীতৰ দ্বাৰা অনুপ্ৰাণিত হৈ আৰু ভৈৰৱী ৰাগৰ দ্বাৰা প্ৰভাৱিত হৈ তেওঁ “অপনী কাহানী চোড় যা – ধৰতী কাহে পুকাৰ কে” শীৰ্ষক গীতটিৰ সুৰ কৰিছিল।

## বঁটা আৰু মনোনয়ন
*প্ৰথম ফিল্মফেয়াৰ বঁটা (১৯৫৪)
****বিজয়ী** – শ্ৰেষ্ঠ চলচ্চিত্ৰ
****বিজয়ী** – শ্ৰেষ্ঠ পৰিচালক – বিমল ৰয়
*প্ৰথম ৰাষ্ট্ৰীয় চলচ্চিত্ৰ বঁটা (ভাৰত)
****বিজয়ী** – শ্ৰেষ্ঠ চলচ্চিত্ৰৰ বাবে উৎকৰ্ষৰ সৰ্বভাৰতীয় মানপত্ৰ
*সপ্তম কাঁ চলচ্চিত্ৰ মহোৎসৱ (১৯৫৪)
****বিজয়ী** – প্ৰি ইণ্টাৰনেশ্যনেল (আন্তঃৰাষ্ট্ৰীয় পুৰস্কাৰ)
**মনোনীত – গ্ৰেণ্ড প্ৰাইজ (শ্ৰেষ্ঠ চলচ্চিত্ৰ)
*কাৰলভি ভেৰি আন্তঃৰাষ্ট্ৰীয় চলচ্চিত্ৰ মহোৎসৱ
****বিজয়ী** – সামাজিক প্ৰগতিৰ বাবে পুৰস্কাৰ

## তথ্যসূত্ৰ

## বাহ্যিক সংযোগ
* 

শ্ৰেণী:হিন্দী চলচ্চিত্ৰ
সাৰমালা

**সাৰমালা**,**সৰু মালা** বা **বাটমালা** হৈছে বিয়াৰ সময়ত পদূলিমুখত দুটা কলপুলি ৰুই তাত আঁৰি দিয়া এডাল বিশেষ মালা। উজনি অসমত কপাহী সূতাৰে আমপাতৰ মালা গাঁঠি পদূলি মুখত কলপুলি দুটাত জোৰণৰ দিনাই আঁৰি থয়। আমপাতত সিন্দূৰৰ ফোট দিয়া প্ৰয়োজন। নামনিৰ ফালে সৰমালাডালি প্ৰস্তুত কৰা হয়-উলুখেৰেৰে। তাত কপালৰ পাঁজী খুচি দিয়াৰ উপৰি আমপাত আৰু তিনি বা পাঁচটা সৰ চাকিও (ফুটা থকা চাকি) গাঁঠি দিয়া নিয়ম। তিনিটা বা পাঁচটা সৰ চাকিৰ সোঁ মাজৰটোত এজোৰ চাকি মুখা-মুখিকৈ ৰাখি ভিতৰত এটা গোটা বান্ধি দিয়া বঞ্ছনীয়। এই জোৰ চাকিক বহুতে জাপ চাকিও বোলে। উজনিৰ দৰে নামনিতো আমপাতত সেন্দূৰৰ ফোট দিয়া হয়। 

## নীতি-নিয়ম
জোৰণৰ দিনা দৰে-কইনা উভয়ৰে পদূলিমুখত সৰমালা বান্ধি দিয়ে। তাৰ তলেদি জোৰণৰ দল অহা-যোৱা কৰে-অধিবাসৰ পানী তোলা আয়তী যায়। কোনো কোনো ঠাইত বিয়া শেষ নোহোৱালৈকে সৰমালা বন্ধা থাকে। আন কোনো কোনো ঠাইত জোৰণ অথবা অধিবাস শেষ হোৱাৰ পিছত ইয়াক খুলি ঘৰত ভালকৈ থয়। বিয়াৰ দিনা পিণ্ড উটোৱা আৰু আয়তীয়ে পানী তোলা কালত সাময়িকভাৱে সেইডাল পদূলি মুখত বান্ধি দি আবেলিৰে পৰা বিয়া পৰ্ব শেষ নোহোৱালৈকে তাক স্থায়ীভাৱে বান্ধি থয়। দৰাই বিয়া কৰাবলৈ যাওঁতে সৰমালাৰ তলেদি গৈ কইনা ঘৰ পায়; বিয়াৰ শেষত দৰা-কইনা উভয়ে একেলগে সৰমালাৰ তলেদি আহি দৰা ঘৰত প্ৰৱেশ কৰা নিয়ম। কিবা কাৰণত কইনাক এৰি থৈ আহিব লাগিলে দৰাই মালাৰ বাহিৰত ৰৈ থাকি কইনালৈ অপেক্ষা কৰে। কইনা আহি পোৱাৰ পিছত দম্পতীক পদূলি মুখৰ পৰা ঘৰলৈ বৰণ কৰি লৈ যায়। 

দৰা গৈ কইনা ঘৰ পোৱাৰ লগে লগে দৰা পক্ষৰ লোকে সৰমালাৰ জাপ চাকিৰ ভিতৰত থকা গোটা তামোলটো সংগ্ৰহ কৰাত গুৰুত্ব দিয়ে। জনবিশ্বাস মতে, দৰাপক্ষই কইনাঘৰৰ মালাৰ তামোলটো সংগ্ৰহ কৰিব পাৰিলে কইনাই দৰাৰ ওপৰত কথা ক'ব নোৱাৰে; কিন্তু যদি দৰা কইনা চোতাল সোমোৱাৰ লগে লগে কইনাপক্ষই সেই তামোলটো হাতলৈ আনিব পাৰে, তেনেহলে কইনাই দৰাক বশ কৰি ৰাখিবলৈ সমৰ্থ হয়। বিয়াৰ পিছত কইনা দৰাঘৰলৈ যাত্ৰা কৰাৰ লগে লগে পদূলিৰ সৰমালা ডালি খুলি ভঁৰাল অথবা গোহালি ঘৰত ভালদৰে সংৰক্ষণ কৰে। 

## তথ্য উৎস
গ্ৰন্থ-"অসমীয়া সংস্কৃতিৰ কণিকা"
সম্পাদক -ড° নাৰায়ণ দাস আৰু ড° পৰমানন্দ ৰাজবংশী
উৰ্বশী ৰৌতেলা

**উৰ্বশী ৰৌতেলা** (জন্ম:২৫ ফেব্ৰুৱাৰী, ১৯৯৪) এগৰাকী ভাৰতীয় অভিনেত্ৰী তথা মডেল। তেওঁ হিন্দী চলচ্চিত্ৰতো অভিনয় কৰিছে।মিছ ডিভা ইউনিভাৰ্চ,২০১৫ৰ ৰৌতেলাই বিজয়ী মুকুট পৰিধান কৰিবলৈ সক্ষম হোৱাৰ লগতে তেওঁ মিছ ইউনিভাৰ্ছ,২০১৫ত ভাৰতক প্ৰতিনিধিত্ব কৰিছিল।

*[[সিং ছাব দ্য গ্ৰেট]]* (২০১৩) ছবিৰে চলচ্চিত্ৰ জগতত আত্মপ্ৰকাশ কৰি *[[মি.এৰাৱেতা]]* (২০১৫),*[[চনম ৰে]]* (২০১৬), *[[গ্ৰেট গ্ৰেণ্ড মাস্তি]]* (২০১৬), *[[হেট ষ্ট'ৰী ৪]]* (২০১৮),*[[পাগলপন্টি (২০১৯ চলচ্চিত্ৰ)|পাগলপন্টি]]* (২০১৯) আদি ছবিত উৰ্বশী ৰৌতেলাই অভিনয় কৰিছে।
## প্ৰাৰম্ভিক জীৱন আৰু শিক্ষা
উৰ্বশী ৰৌতেলাৰ জন্ম হয় হৰিদ্বাৰত ১৯৯৪ চনৰ ২৫ ফেব্ৰুৱাৰী তাৰিখে। ৰৌতেলাৰ মাতৃ আৰু পিতৃৰ নাম ক্ৰমে মীৰা ৰৌতেলা আৰু মনোৱাৰ সিং ৰৌতেলা। তেওঁলোক গাৰোৱালী ৰাজপুত পৰিয়ালৰ আছিল।

উৰ্বশী ৰৌতেলাৰ গৃহ চহৰ কোটদ্বাৰত।  উৰ্বশী ৰৌতেলা দিল্লী বিশ্ববিদ্যালয়ৰ অন্তৰ্গত গাৰ্গী মহাবিদ্যালয়ৰ প্ৰাক্তন ছাত্ৰী।

## তথ্য সংগ্ৰহ

শ্ৰেণী:ভাৰতীয় অভিনেত্ৰী
উৰ্ফি জাভেড

**উৰ্ফি জাভেদ** এগৰাকী ভাৰতীয় টেলিভিছন অভিনেত্ৰী। এ এল টি বালাজীত প্ৰচাৰিত "বৰে ভৈয়া কী দুলহানিয়া" ধাৰাবাহিকত অবনী পন্তৰ চৰিত্ৰত অভিনয় কৰাৰ বাবে তেওঁ বেছিকৈ পৰিচিত। তদুপৰি ব্যতিক্ৰমী সাজ-সজ্জাৰ বাবে তেওঁ সততে চৰ্চাত থকা দেখা যায়।

## ব্যক্তিগত জীৱন
উৰ্ফি জাভেদৰ জন্ম হৈছিল ১৯৯৭ চনৰ ১৫ অক্টোবৰত উত্তৰ প্ৰদেশৰ লক্ষ্ণৌত। লক্ষ্ণৌৰ নামেৰে নামকৰণ কৰা চিটি মণ্টেছৰী স্কুলৰপৰা তেওঁ স্কুলীয়া জীৱন সম্পূৰ্ণ কৰিছিল। পিছলৈ লক্ষ্ণৌৰ এমিটি বিশ্ববিদ্যালয়ৰপৰা গণ যোগাযোগ বিভাগত স্নাতক ডিগ্ৰী লাভ কৰে।

## তথ্য সংগ্ৰহ

শ্ৰেণী:মডেল
শ্ৰেণী:অভিনেত্ৰী
শ্ৰেণী:নাস্তিকতাবাদী
কিমচি

কিমচি (/ˈkɪmtʃiː/; কোৰিয়ান: 김치, ৰোমানাইজড: gimchi, IPA: [kim.tɕʰi]), হৈছে নিমখীয়া আৰু কিণ্বন কৰা শাক-পাচলি, যেনে নাপা কবি আৰু কোৰিয়ান মূলাৰ এক পৰম্পৰাগত কোৰিয়ান চাইড ডিচ। গোচুগাৰু (কোৰিয়ান মৰিচাৰ গুড়ি), বসন্ত পিয়াঁজ, হালধি, আদা, জেওটগাল (নিমখযুক্ত সাগৰীয় খাদ্য) আদি বহুতো জুতি ব্যৱহাৰ কৰা হয়। কিমচি বিভিন্ন ধৰণৰ চূপ আৰু ষ্টুতো ব্যৱহাৰ কৰা হয়। কোৰিয়ান খাদ্যৰ প্ৰধান খাদ্য হিচাপে ইয়াক প্ৰায় প্ৰতিটো কোৰিয়ান খাদ্যৰ সৈতে চাইড ডিচ হিচাপে খোৱা হয়।

প্ৰধান সামগ্ৰীসমূহত বিভিন্ন শাক-পাচলি দি শ শ বিভিন্ন ধৰণৰ কিমচি তৈয়াৰ কৰা হয়। পৰম্পৰাগতভাৱে শীতকালীন কিমচি, যাক কিমজাং বুলি কোৱা হয়, মাটিত অংগি নামৰ বৃহৎ মাটিৰ পাত্ৰত জমা কৰা হৈছিল যাতে শীতকালত জমা নহয় আৰু গ্ৰীষ্মকালত কিম্বন প্ৰক্ৰিয়াটো লেহেমীয়া কৰিব পৰাকৈ ঠাণ্ডা কৰি ৰাখে। জাংডোকডাই নামৰ বিশেষ টেৰেচতো পাত্ৰবোৰ বাহিৰত ৰখা হয়। সমসাময়িক সময়ত ঘৰুৱা কিমচি ফ্ৰীজ বেছিকৈ ব্যৱহাৰ কৰা হয়।
## ব্যুৎপত্তি
### জি
প্ৰাচীন কোৰিয়ান দিহি (디히) ভাষাত উৎপত্তি হোৱা। জি (지) শব্দটো প্ৰাচীন কালৰে পৰা কিমচিক বুজাবলৈ ব্যৱহাৰ কৰা হৈছে। শব্দৰ পৰিৱৰ্তনক মোটামুটিভাৱে এনেদৰে বৰ্ণনা কৰিব পাৰি
দিহি (디히) > দি (디) > জি (지)
মধ্য কোৰিয়ান ৰূপ দিহি জোচেন (১৩৯২–১৮৯৭)ৰ কেইবাখনো গ্ৰন্থত পোৱা যায়। আধুনিক কোৰিয়ান ভাষাত এই শব্দটো মানক ভাষাত -জি প্ৰত্যয় হিচাপে থাকে (যেনে jjanji, seokbak-ji), আৰু Gyeongsang আৰু Jeolla উপভাষাত -ji প্ৰত্যয়ৰ লগতে ji বিশেষ্য হিচাপেও থাকে।  P'yŏngan উপভাষাত di অস্বাদু ৰূপ সংৰক্ষিত।
### কিমচি
## তথ্য সংগ্ৰহ

শ্ৰেণী:খাদ্য
নন্দিতা দাস (ৰাজনীতিবিদ)

**নন্দিতা দাস** (জন্ম: ২৩ অক্টোবৰ ১৯৬৯)ভাৰতীয় জাতীয় কংগ্ৰেছ দলৰ অসম প্ৰদেশৰ এগৰাকী ৰাজনীতিবিদ। তেওঁ অসম বিধানসভা লৈ দুবাৰ সদস্য হিচাপে নিৰ্বাচিত হৈছিল। তেওঁ ২০১৬ আৰু ২০২১ চনৰ বিধানসভা নিৰ্বাচনত বকো সমষ্টিৰ পৰা জয়লাভ কৰিছিল।

নন্দিতা দাসক ২০১৯ চনৰ ৩ জানুৱাৰীত অসম প্ৰদেশ মহিলা কংগ্ৰেছ কমিটীৰ সভানেত্ৰী নিযুক্তি দিয়া হয়।

## তথ্য সংগ্ৰহ
টেকন'নিমি

**টেকন'নিমি** (; গ্ৰীক ভাষাত τέκνον ("সন্তান") আৰু ὄνομα ("নাম"), বা **টেকন'নিম** হৈছে এক বিশেষ্যপদ, যিটোক প্ৰায়ে পেড'নিমিক বুলি জনা যায়। পিতৃ-মাতৃক তেওঁলোকৰ সন্তানৰ নাম উল্লেখ কৰি মতাৰ এক প্ৰথাকে টেকন'নিমি বুলি কোৱা হয়। এই প্ৰথা সমগ্ৰ বিশ্বৰ বহুতো সংস্কৃতিত পোৱা যায়। ১৮৮৯ চনৰ এখন গৱেষণা পত্ৰত নৃতত্ত্ববিদ এডৱাৰ্ড বাৰ্নেট টাইলাৰে এই শব্দটোৰ উদ্ভাৱন কৰিছিল।

টেকন'নিমি প্ৰচলিত বিভিন্ন ভাষা-গোষ্ঠী:
*বিভিন্ন অষ্ট্ৰ'নেছিয়ান জনগোষ্ঠী:
**কোকোছ (কিলিং) দ্বীপপুঞ্জৰ কোকোছ মালয়, য'ত পিতৃ-মাতৃক তেওঁলোকৰ প্ৰথম সন্তানৰ নামেৰে জনা যায়। উদাহৰণস্বৰূপে, হাছিম নামৰ এজন লোক আৰু তেওঁৰ পত্নী অনিচাৰ শীলা নামৰ এগৰাকী কন্যা সন্তান আছে। হাছিমক বৰ্তমান "পাক শীলা" (আক্ষৰিক অৰ্থত "শীলাৰ পিতৃ") আৰু অনিচাক এতিয়া "মক শীলা" (আক্ষৰিক অৰ্থত "শীলাৰ মাতৃ") নামেৰে জনাজাত। 
**বালিৰ লোকসকল।
**পেনানসকলৰ দৰে বোৰ্নিঅ'ৰ দয়াক আৰু আনুষংগিক খিলঞ্জীয়া জনগোষ্ঠীসমূহ
**মাদাগাস্কাৰৰ বেটচিলিঅ' জনগোষ্ঠী, বিশেষকৈ জাফিমানিৰ উপগোট
**ইণ্ডোনেছিয়াৰ মাদুৰেছ জনসাধাৰণৰ ভাষা
**ইণ্ডোনেছিয়াৰ মেণ্টৱাই জনগোষ্ঠীসকল
**টাইৱানৰ তাও জনগোষ্ঠী
*কোৰিয়ান ভাষা; উদাহৰণস্বৰূপে, যদি কোনো কোৰিয়ান মহিলাৰ ছু-মিন নামৰ সন্তান থাকে, তেন্তে তেওঁক ছু-মিন ইওমা (অৰ্থাৎ "ছু-মিনৰ মাতৃ") বুলি কোৱা হ'ব পাৰে
*চীনা ভাষাৰ একেধৰণৰ কিন্তু অতি নমনীয় পৰিঘটনাও আছে। ধৰি লওক ঘৰত ল'ৰা এটাৰ ডাকনামটো “二儿” (Er'er), তেন্তে শিশুটিৰ পিতৃয়ে শিশুটিৰ মাকক ক্ৰমে "他妈"/"孩儿他妈"/"二儿他妈" বুলি মাতিব পাৰে, যাৰ অৰ্থ "তেওঁৰ মাক"/"শিশুৰ মাক"/"Er'er's mom,।"  আকৌ ল'ৰাটোৰ মাকে নিজৰ স্বামীক মাতিবৰ হ'লে 'ল'ৰাটোৰ বাপেক' বুলি সম্বোধন কৰে। ইয়াত সম্বোধনটোত "妈" (মাক)ৰ পৰা "爸/爹" (দেউতাক)লৈ সলনি হয়। এই ব্যৱহাৰ বেছিভাগেই শিশুটিৰ পিতৃ-মাতৃৰ মাজত ব্যৱহাৰ কৰা হয়, কিন্তু কিছুমান সীমিত পৰিস্থিতিতো ব্যৱহাৰ কৰিব পাৰি, যেনে- শিশুটিৰ শিক্ষকে শিশুটিৰ পিতৃ-মাতৃক সম্বোধন কৰিবৰ ক্ষেত্ৰত। 
*ভাৰতত প্ৰচলিত বিভিন্ন ভাষাত। উদাহৰণ স্বৰূপে ভাৰতৰ অসম ৰাজ্যত প্ৰচলিত ভাষা অসমীয়াত যদি এজন ব্যক্তিৰ বাবলু নামৰ সন্তান আছে তেন্তে তেওঁ নিজ পত্নীক বাবলুৰ মাক আৰু পত্নী গৰাকীয়ে স্বামীক বাবলুৰ দেউতাক বুলি সম্বোধন কৰে। 
*আৰবত; উদাহৰণস্বৰূপে, যদি হাছান নামৰ এজন চৌদি ব্যক্তিৰ জেইন নামৰ সন্তান থাকে, তেন্তে হাছানক এতিয়া আবু জেইন (আক্ষৰিক অৰ্থত "জেইনৰ পিতৃ") নামেৰে জনাজাত হ'ব। একেদৰে উম মালিক হৈছে "মালিকৰ মাতৃ।" ইয়াক আৰবী ভাষাত কুনিয়া বুলি জনা যায় আৰু ইয়াক আনৰ প্ৰতি সন্মানৰ চিন হিচাপে ব্যৱহাৰ কৰা হয়। 
*আমাজনিয়া
*জুনি ভাষা
*শ্বাহিলী, তাঞ্জানিয়া আৰু কেনিয়াত কোৱাৰ দৰে;  উদাহৰণস্বৰূপে, যদি কোনো মহিলাৰ মুছা নামৰ পুত্ৰ থাকে, তেন্তে মহিলাগৰাকীক মামা মুছা নামেৰে জনাজাত হ'ব। মুছাৰ পিতৃ বাবা মুছা নামেৰে জনাজাত হ’ব। 
*কিছু পৰিমাণে আফ্ৰিকাৰ শিংৰ হাবেছা জনগোষ্ঠী
*পশ্চিম আফ্ৰিকাৰ ইয়োৰুবা ভাষা; উদাহৰণস্বৰূপে, যদি এগৰাকী মহিলাৰ ফেমি নামৰ পুত্ৰ থাকে, তেন্তে তেওঁক এতিয়া ইয়া ফেমি (অৰ্থাৎ ফেমিৰ মাতৃ) আৰু তেওঁৰ স্বামী বাবা ফেমি (অৰ্থাৎ ফেমিৰ পিতৃ) নামেৰে জনাজাত হ'ব। 
*আফ্ৰিকাৰ হাউছা ভাষা; উদাহৰণস্বৰূপে, যদি কোনো পুৰুষৰ আদম নামৰ পুত্ৰ থাকে, তেন্তে সেই মানুহজন বাবন আদম নামেৰে জনাজাত হ’ব, আনহাতে তেওঁৰ পত্নীৰ নাম হ’ব মামন আদম। 
*নাইজেৰিয়াৰ নুপে জনগোষ্ঠী; উদাহৰণস্বৰূপে, যদি কোনো পুৰুষৰ ইছ্যাকু নামৰ পুত্ৰ থাকে তেন্তে তেওঁক বাবা ইছ্যাকু নামেৰে জনাজাত হ’ব, আনহাতে তেওঁৰ পত্নীক ন্না ইছ্যাকু বুলি কোৱা হ’ব। 
*বাংলাদেশী সকলৰ মাজত। 
## তথ্যসূত্ৰ

শ্ৰেণী:সমাজতত্ব
অ'পেন (কোম্পানী)

***অ'পেন*** (ইংৰাজী: Open) এটি বিত্তীয় প্ৰযুক্তি সম্বন্ধীয় কোম্পানী। এই কোম্পানীৰ মুখ্য দপ্তৰ ভাৰতত স্থিত। অ'পেন ভাৰতৰ এশতম্‌ একশৃংগ কোম্পানী হ'ল মে' ২০২২ চনত। ই এক নব্য-বেংক (neo-bank)। কোম্পানীটোৰ প্ৰায় ২.৩ নিযুত গ্ৰাহক আছিল ২০২২ চনত।

## প্ৰতিষ্ঠা আৰু কৰ্ম
অ'পেন এটি বিত্তীয় প্ৰযুক্তি সম্বন্ধীয় কোম্পানী যিয়ে ব্যৱসায় বেংকিং আৰু খৰচ পৰিকল্পনা আদিৰ সৈতে সম্বন্ধ থকা সেৱা প্ৰদান কৰে। লঘু আৰু মধ্যমীয়া ব্যৱসায়সকলক এই কোম্পানীয়ে বিশেষভাৱে সেৱা প্ৰদান কৰে। 

কোম্পানীটোৰ প্ৰতিষ্ঠাপক অনীশ অচ্যুতন, অজীশ অচ্যুতন, মাবেল চাক' আৰু দীনা জেকব। কোম্পানীটো মুখ্যতঃ কেৰালা ৰাজ্যৰ।

## বিনিয়োগ
গুগল, টামাচেক, ভিচা আৰু জাপানৰ চফ্টবেংকে এই কোম্পানীত প্ৰায় ১০০ নিযুত ডলাৰ পূৰ্বতে বিনিয়োগ কৰিছিল। চেৰিজ ডিত আই আই এফ এল, চিংগাপুৰৰ চৰকাৰী কোম্পানী টামাচেক, আমেৰিকী বিনিয়োগকাৰী ব্যৱসায় টাইগাৰ গ্ল'বেল আৰু ভাৰতীয় কোম্পানী থ্ৰি ৱান ফ'ৰে অ'পেনত ৫০ নিযুত ডলাৰ বিনিয়োগ কৰি কোম্পানীটোৰ মূল্যায়ন ১ বিললিয়ন ডলাৰলৈ বৃদ্ধি কৰিলে, যাৰ পাছত ই হৈ পৰিল ভাৰতৰ এশতম আৰু কেৰালাৰ প্ৰথম একশৃংগ কোম্পানী।

## তথ্য সংগ্ৰহ

শ্ৰেণী:ব্যৱসায়িক প্ৰতিষ্ঠান
আমাগি

***আমাগি*** (ইংৰাজী: Amagi) এটি ভাৰতীয় কোম্পানী যিয়ে কেবল, অভাৰ দ্য টপ (অ' টি টি) আদি মাধ্যমৰ বাবে চেনেল আদি সৃষ্টি কৰি দিয়ে। ই এটি SaaS বা চফ্টৱেৰ এজ এ' চাৰ্ভিছ কোম্পানী। কোম্পানীটো ২০২২ চনত এটি একশৃংগ কোম্পানী হৈ পৰিল।

## প্ৰতিষ্ঠা আৰু সেৱা
ভাস্কৰ সুব্ৰমণিয়ন, শ্ৰীনিবাস কে এ' আৰু শ্ৰীবিদ্যা শ্ৰীনিবাসনে এই কোম্পানীৰ প্ৰতিষ্ঠা ২০০৮ চনত কৰিছিল। কোম্পানীটোৰ মুখ্য কাৰ্যালয় বেংগালুৰুত আছে।

এই কোম্পানীয়ে ব্ৰডকাষ্টিং সম্বন্ধীয় বিভিন্ন সেৱা প্ৰদান কৰে। দূৰদৰ্শনৰ বিজ্ঞাপনসমূহ ভৌগোলিকভাৱে নিৰ্দিষ্ট স্থানত প্ৰদৰ্শিত কৰাত ই সহায় কৰে। তদুপৰি, ই দূৰদৰ্শন (কেবল টিভি) আৰু অন্যান্য মাধ্যমত চেনেল সৃষ্টিটো সহায় কৰে। ২০২২ চনত ৭০০তকৈ অধিক ব্ৰেণ্ড আৰু এশতকৈ অধিক ফাষ্ট আৰু অ' টি টি প্লেটফৰ্ম এই কোম্পানীৰ সৈতে জড়িত। এন বি চি ইউনিভাৰ্ছেল, চেমচাং টিভি প্লাছ আৰু ৰকুও আমাগিৰ গ্ৰাহক। 

ফাষ্ট কোম্পানীৰ ১০ আতাইতকৈ সৃষ্টিশীল কোম্পানীৰ তালিকাত (২০২২) ই সন্নিৱিষ্ট। তদুপৰি, ই ২০২২ চনৰ বিগ ইন'ভেচন এৱাৰ্ডো লাভ কৰিছে।

## বিনিয়োগ
আমাগিৰ বিনিয়োগকাৰীসকলৰ ভিতৰত আছে নৰ্ৱেষ্ট ভেঞ্চাৰ পাৰ্টনাৰ্ছ আৰু অৱতাৰ ভেঞ্চাৰ্ছ। ২০২২ চনত এক্সেলৰ নেতৃত্বত আৰু আন পূৰ্বৰ বিনিয়োগকাৰীৰ অংশগ্ৰহণত হোৱা ৰাউণ্ডত ২৫০ নিযুত ডলাৰ আমাগিয়ে বিনিয়োগ হিচাপে লাভ কৰিলে। এই ৰাউণ্ডত আমাগিৰ মূল্য নিৰ্ণয় হ'ল ১ বিলিয়ন ডলাৰতকৈ অধিক, আৰু এই কোম্পানী এটি একশৃংগ কোম্পানী বিবেচিত হ'ল।

## তথ্য সংগ্ৰহ

শ্ৰেণী:ব্যৱসায়িক প্ৰতিষ্ঠান
কৃষ্ণ ভূঞা

**কৃষ্ণ ভূঞা** অসমৰ এগৰাকী গল্পকাৰ৷ তেখেত আৱাহন যুগৰ প্ৰধান গল্পকাৰসকলৰ মাজৰ এজন আছিল৷

## জন্ম আৰু বংশ পৰিচয়
তেখেতৰ জন্ম ১৯১৪ চনত, যোৰহাট চহৰত। পিতৃ নৰেন্দ্ৰ নাথ ভূঞা, তেখেত আছিল চৰকাৰী হাইস্কুলৰ শিক্ষক। মাতৃৰ নাম ধনদা ভূঞা। 

## শিক্ষা
*১৯৩২ চনত যোৰহাট চৰকাৰী হাইস্কুলৰ পৰা প্ৰথম বিভাগত মেট্ৰিক পৰীক্ষাত উত্তীৰ্ণ। 
*আই এ– যোৰহাট কলেজ, ১৯৩৪
*বি এ- কটন কলেজ 
*এম এ- কলিকতা বিশ্ববিদ্যালয়

## জীৱিকা
চৰকাৰী চাকৰি। সমবায় বিভাগৰ যুটীয়া পঞ্জীয়ক হিচাপে অৱসৰ গ্ৰহণ। ৷

## বিবাহ
যোৰহাটৰ স্বৰ্গীয় যোগেশ্বৰ দুৱৰাৰ প্ৰথমা কন্যা শ্ৰীমতী আশালতা ভূঞাৰ সৈতে ১৯৪৪ চনত বিবাহ পাশত আবদ্ধ হয়। ৷

## প্ৰকাশিত গ্ৰন্থ
*ৰামধেনুৰ ৰং (গল্প সংকলন, ১৯৬২)
*উত্তৰ মেঘ (উপন্যাস, ১৯৮৪), 
*ফুল আৰু জাবৰ (গল্প সংকলন, ১৯৮৮) 
*বিয়া যাৰ নহ'ল (গল্প' সংকলন)
*নাম স্থিৰ নোহোৱা ষোল্লটা গল্পৰ এটা সংকলন
*ধনেশ্বৰ চফতহঁতৰ বাবে (উপন্যাস)

## অপ্ৰকাশিত পাণ্ডুলিপি
*অংকীয়া নাটিকা পাঁচখন, অনাতাঁৰ কেন্দ্ৰৰ পৰা প্ৰচাৰিত
*হালধীয়া চৰাই (কবিতাৰ সংকলন)

## তথ্যসূত্ৰ

শ্ৰেণী:অসমীয়া গল্পকাৰ
চীনা ভাৱচিত্ৰ সংস্কৃতি বৃত্ত

**চীনা ভাৱচিত্ৰ সংস্কৃতি বৃত্ত** , পূব এছিয়াৰ সাংস্কৃতিক ক্ষেত্ৰ, যাক চাইনোস্ফিয়াৰ, চাইনিক বিশ্ব, চাইনিটিক জগত, চীনা সাংস্কৃতিক ক্ষেত্ৰ, চীনা চৰিত্ৰ ক্ষেত্ৰখনে পূব আৰু দক্ষিণ-পূব এছিয়াৰ একাধিক দেশক সামৰি লৈছে যিবোৰ ঐতিহাসিকভাৱে চীনা সংস্কৃতিৰ দ্বাৰা প্ৰভাৱিত হৈছিল। শৈক্ষিক ঐকমত্য অনুসৰি পূব এছিয়াৰ সাংস্কৃতিক ক্ষেত্ৰখন চাৰিটা সত্তাৰে গঠিত: বৃহত্তৰ চীন, জাপান, কোৰিয়া আৰু ভিয়েটনাম। আন সংজ্ঞাসমূহত কেতিয়াবা মংগোলিয়া আৰু ছিংগাপুৰৰ দৰে আন দেশসমূহো অন্তৰ্ভুক্ত কৰা হয়

সাম্ৰাজ্যবাদী চীন আছিল এখন আঞ্চলিক শক্তি আৰু ই উপনৈযুক্ত ৰাষ্ট্ৰ আৰু চুবুৰীয়া ৰাষ্ট্ৰসমূহৰ ওপৰত প্ৰভাৱ পেলাইছিল, ইয়াৰ ভিতৰত জাপান, কোৰিয়া আৰু ভিয়েটনাম আদিও আছিল। এই পাৰস্পৰিক ক্ৰিয়া-কলাপে কনফুচিয়াছ, বৌদ্ধ আৰু তাও ধৰ্মত শিপাই থকা মতাদৰ্শগত আৰু সাংস্কৃতিক প্ৰভাৱ আনিছিল। ধ্ৰুপদী ইতিহাসৰ সময়ছোৱাত চাৰিওটা সংস্কৃতিয়ে নিজ নিজ সম্ৰাটৰ অধীনত এক উমৈহতীয়া সাম্ৰাজ্যবাদী ব্যৱস্থাৰ অংশীদাৰ আছিল। চীনা উদ্ভাৱনে শাসন, দৰ্শন, বিজ্ঞান আৰু কলাৰ ক্ষেত্ৰত অন্যান্য সংস্কৃতিৰ উদ্ভাৱনক প্ৰভাৱিত কৰিছিল, আৰু ইয়াৰ দ্বাৰা প্ৰভাৱিত হৈছিল। লিখিত ধ্ৰুপদী চীনা সাহিত্যিক, সাংস্কৃতিক, বৈজ্ঞানিক আৰু অৰ্থনৈতিক আদান-প্ৰদানৰ বাবে আঞ্চলিক ভাষাত পৰিণত হয় আৰু চীনা আখৰ (হাঞ্জি) জাপান, কোৰিয়া আৰু ভিয়েটনামত স্থানীয়ভাৱে অভিযোজিত হৈ পৰে।

## সংস্কৃতি
### কলা
স্থাপত্য: পূব এছিয়াৰ সাংস্কৃতিক ক্ষেত্ৰৰ দেশসমূহে (জাপান, কোৰিয়া, ভিয়েটনাম, টাইৱান) প্ৰাচীন চীনৰ স্থাপত্যৰ পৰা উদ্ভৱ হোৱা এক উমৈহতীয়া স্থাপত্য শৈলীৰ অংশীদাৰ।
কেলিগ্ৰাফী: চীনা আখৰৰ কেলিগ্ৰাফী।
কমিক: মাংগা
যুদ্ধ কলা: কুং ফু, টাইকোৱাণ্ডো আৰু হাপ্কিডো; কাৰাটে, আইকিডো, জুডো আৰু ছুমো
সংগীত: চীনা বাদ্যযন্ত্ৰ, যেনে এৰহু আদিয়ে কোৰিয়া, জাপান, টাইৱান, ভিয়েটনামৰ বাদ্যযন্ত্ৰক প্ৰভাৱিত কৰিছে।

### সাহিত্য
পূব এছিয়াৰ সাহিত্য সংস্কৃতিৰ ভিত্তি হৈছে সাহিত্যিক চীনা ভাষাৰ ব্যৱহাৰ, যিটো সমগ্ৰ অঞ্চলটোত পণ্ডিত আৰু চৰকাৰৰ মাধ্যম হৈ পৰিছিল। যদিও এই প্ৰতিখন দেশেই স্থানীয় ভাষাৰ লেখা ব্যৱস্থা গঢ়ি তুলি জনপ্ৰিয় সাহিত্যৰ বাবে ব্যৱহাৰ কৰিছিল, তথাপিও তেওঁলোকে সকলো আনুষ্ঠানিক লেখাৰ বাবে চীনা ভাষা ব্যৱহাৰ কৰি থাকিল যেতিয়ালৈকে ১৯ শতিকাৰ শেষৰ ফালে উত্থাপিত জাতীয়তাবাদে ইয়াক উটুৱাই লৈ গ’ল।

## অৱস্থান
* 
** 
** 
** 
* 
* 
* 
*
ইমৰান হুছেইন

**ইমৰান হুছেইন** (১৯৬৬) এজন লেখক, সমালোচক, অধ্যাপক। ২০০৩ চনত সাহিত্য একাডেমীয়ে অসমীয়া ভাষাত প্ৰকাশ কৰা তেওঁৰ প্ৰথম গল্পপুথিখনৰ নাম হৈছে- হুদুমদেও আৰু অন্যান্য৷ তেওঁ অসমৰ সাহিত্য আলোচনী ভূমিৰ প্ৰতিষ্ঠাপক সম্পাদক আছিল৷ তেওঁ অসমৰ ছিপাঝাৰ কলেজৰ ৰাজনীতি বিজ্ঞান বিভাগৰ অধ্যাপক৷ তেওঁৰ ‘বাঁক’ শীৰ্ষক গল্পটোক লৈ অসমীয়া চলচিত্ৰ ‘বাঁকৰ পুতেক’ নিৰ্মাণ কৰা হৈছে৷ তেওঁৰ গল্প অসমৰ দুখন বিশ্ববিদ্যালয়ৰ লগতে কলেজ পৰ্যায়তো পাঠ্যপুথি হিচাপে নিৰ্বাচিত হৈছে৷
## সংক্ষিপ্ত জীৱন
তেওঁৰ জন্ম হয় ১৯৬৬ চনত৷ ধুবুৰী জিলাত৷ তেওঁৰ পিতৃৰ নাম ইয়াকত হুছেইন আৰু মাতৃৰ নাম নুৰ্ আফৰোজ৷ তেওঁ চিপাঝাৰ কলেজৰ ৰাজনীতি বিজ্ঞান বিভাগৰ অধ্যাপক৷
## সাহিত্যৰাজি
*ৰূপান্তৰৰ গদ্য, সম্পা, ২০০৬
*হুদুমদেও আৰু অন্যান্য, গল্প সংকলন, ২০০৩
*অস্থিৰ প্ৰান্তৰ, সম্পাদনা, ২০১১
*আধুনিক আৰু উত্তৰ আধুনিক পৰিভাষাকোষ, ২০১১
*অসমীয়া অশিষ্ট শব্দকোষ আৰু গালি শপনি, ২০২০
## সামাজিক অৱদান
তেওঁ অসম মাদ্ৰাছা বৰ্ডৰ চেয়াৰমেন হিচাপে ২০১৮ চনৰপৰা ২০২১ চনলৈকে কাৰ্যনিৰ্বাহ কৰিছিল। ২০১৫ চনৰপৰা ২০২০ চনলৈকে অসম চৰকাৰৰ উচ্চ শিক্ষাৰ প্ৰকাশন বিভাগৰ সদস্য হিচাপে সেৱা আগবঢ়াইছিল। তেওঁ অসম প্ৰকাশন পৰিষদৰ ‘প্ৰকাশ’ আলোচনীৰ উপদেষ্টা পৰিষদৰ সদস্য হিচাপেও ২০১৫ চনৰপৰা ২০২০ চনলৈকে কাম কৰিছিল। মুখ্যমন্ত্ৰীৰ কাৰ্যালয়ৰ‘কালছাৰ আইডেনটিটি গ্ৰুপ’ৰ সদস্য হিচাপেও তেওঁ ২০২১ বৰ্ষৰপৰা জড়িত হৈ আছে।
## বঁটা আৰু সন্মান
*কথা সাহিত্য বঁটা, ১৯৯৯
*চন্দ্ৰপ্ৰভা বৰুৱা মেম’ৰিয়েল সাহিত্য বঁটা, ২০০১
*জেহিৰুল হুছেইন মেম’ৰিয়েল এৱাৰ্ড, ২০০৭
## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া সাহিত্যিক
শ্ৰেণী:অসমীয়া শিক্ষাবিদ
অক্সিজ'

***অক্সিজ***' (ইংৰাজী: Oxyzo) এটি ভাৰতীয় বিত্ত প্ৰযুক্তি সম্বন্ধীয় কোম্পানী। এই কোম্পানীয়ে লঘু আৰু মধ্যমীয়া আকাৰৰ ব্যৱসায়সমূহক বিত্তীয় সেৱা প্ৰদান কৰে। ২০২২ চনত এই কোম্পানীয়ে একশৃংগ কোম্পানীৰ তালিকাত স্থান লাভ কৰিলে।

## প্ৰতিষ্ঠা আৰু সেৱা
অক্সিজ' অৱবিজনেছ নামৰ কোম্পানীৰ বিত্তীয় শাখা। অৱবিজনেছৰে প্ৰতিষ্ঠাপক আসীষ মহাপাত্ৰা আৰু ৰুচি কলৰাই ২০১৬ চনত এই কোম্পানী প্ৰতিষ্ঠা কৰিছিল। ভুৱন গুপ্তা, নিতিন জৈন আৰু বসন্ত শ্ৰীধৰো এই কোম্পানীৰ প্ৰতিষ্ঠাপক।

অক্সিজ'ই লঘু আৰু মধ্য আকাৰৰ ব্যৱসায়সমূহক বিত্তীয় প্ৰযুক্তিগত সেৱা প্ৰদান কৰে। বিশেষকৈ, এনে ব্যৱসায়ক ঋণ আদিৰ সেৱা প্ৰদান কৰি সেই ব্যৱসায়সমূহৰ বাণিজ্যিক প্ৰয়োজন পূৰ্ণ কৰা ইয়াৰ উদ্দেশ্য। সেৱাৰ মাজতে বন্ধক দিব নলগীয়া ঋণ, কম সূদৰ ঋণ আদি অন্যতম। ২০২২ চনলৈকে কোম্পানীটোৰ সেৱা ২৫০০তকৈ অধিক ব্যৱসায়িক প্ৰতিষ্ঠানে লাভ কৰিছিল, আৰু মুঠ ব্যৱসায় আছিল ২০০০ কোটি টকাতকৈ অধিক।

## বিনিয়োগ
অক্সিজ'ৰ চিৰিজ এ'ৰ বিনিয়োগ তেতিয়ালৈকে দেখা যোৱা ভাৰতৰ যিকোনো ষ্টাৰ্টাপৰ চিৰিজ এ' বিনিয়োগতকৈ অধিক আছিল। ২০০ নিযুত ডলাৰৰ এই ৰাউণ্ডৰ পাছত কোম্পানীটোৰ মূল্যায়ন ১ বিলিয়ন ডলাৰতকৈ অধিক হৈ পৰিল, আৰু ই ভাৰতীয় একশৃংগ কোম্পানীৰ অন্যতম হ'ল। এল্ফা ৱে'ভ গ্ল'বেল, টাইগাৰ গ্ল'বেল, নৰ্ৱেষ্ট ভেঞ্চাৰ, মেট্ৰিক্স পাৰ্টনাৰ্ছ, ক্ৰিয়েচন ইনভেষ্টমেণ্টছ আদি অক্সিজ'ৰ বিনিয়োগকাৰী। এই বিনিয়োগকাৰীসমূহ অৱবিজনেছৰো বিনিয়োগকাৰী, যাৰ পৰাই অক্সিজ' পৃথক হৈছে।

## তথ্য সংগ্ৰহ

শ্ৰেণী:ব্যৱসায়িক প্ৰতিষ্ঠান
নন্দিতা দেৱী

**নন্দিতা দেৱী** অসমৰ এগৰাকী ঔপন্যাসিক, গল্পকাৰ। তেখেত ইউপিএচচি পৰীক্ষাত উত্তীৰ্ণ হৈ ভাৰতীয় ৰেল বিভাগত চিকিৎসক হিচাপে যোগদান কৰি কৰ্ম জীৱনৰ পাতনি মেলে। ‘বঙল বহু দূৰ’ শীৰ্ষক উপন্যাসখনৰ বাবে দেৱীয়ে ২০২১ চনৰ ‘অসম প্ৰকাশন পৰিষদ বঁটা লাভ কৰে।। অসমৰ বহুকেইখন আলোচনী যেনে- প্ৰান্তিক, সাতসৰী, গৰীয়সী আৰু বাতৰি কাকতত তেখেতৰ গল্প, উপন্যাস আদি প্ৰকাশ হৈছে।

## জন্ম আৰু পৰিচয়
তেখেতৰ জন্ম হয় ১৯৫৭ চনত যোৰহাট জিলাৰ তৰাজান কাকতি গাঁৱত। পিতৃৰ নাম সতীশ চন্দ্ৰ বৰদলৈ আৰু মাতৃৰ নাম ৰানু বৰদলৈ। পিতৃ চাকৰিসূত্ৰে কেন্দ্ৰীয় আবকাৰী বিভাগত আবকাৰী প্ৰশাসনিক বিষয়া হিচাপে কৰ্মৰত আছিল।

## শিক্ষা
পিতৃৰ চাকৰি সূত্ৰে অসমৰ বিভিন্ন স্থানলৈ সঘনাই বদলি হৈ থাকিবলগীয়া হোৱাত নন্দিতা দেৱীয়ে প্ৰাথমিক পৰ্যায়ৰপৰা হাইস্কুল পৰ্যন্ত অসমৰ বিভিন্ন প্ৰান্তৰত শিক্ষা সমাপন কৰিবলগীয়া হয়। তেখেতে ১৯৭৩ চনত প্ৰথম বিভাগত মেট্ৰিক পৰীক্ষাত উত্তীৰ্ণ হয়। পৰৱৰ্তী সময়ত যোৰহাট জগন্নাথ বৰুৱা মহাবিদ্যালয়ৰপৰা প্ৰি উইনিভাৰ্চিটি প্ৰথম বিভাগত উত্তীৰ্ণ হৈ অসম চিকিৎসা মহাবিদ্যালয়ত যোগদান কৰে। অসম আন্দোনত এটা শিক্ষাবৰ্ষ হেৰুৱাই ১৯৮২ চনত তেওঁ এম..বি.বি.এচ পৰীক্ষাত উত্তীৰ্ণ হয়। ইয়াৰ পৰৱৰ্তী সময়ত সৰ্বভাৰতীয় UPSC পৰীক্ষাত উত্তীৰ্ণ হৈ ৰেল বিভাগত যোগদান কৰে৷

## কৰ্মজীৱন আৰু বিবাহ
নন্দিতা দেৱী ভাৰতীয় ৰেল বিভাগৰ চিকিৎসা বিষয়া হিচাপে অসমৰ বিভিন্ন প্ৰান্তত গৈ চাকৰি কৰিবলগীয়া হৈছিল। ১৯৮৮ চনত শল্য বিভাগৰ বিশেষজ্ঞ চিকিৎসক ডাঃ শৈলেন্দ্ৰ কুমাৰ শৰ্মাৰ লগত বিবাহপাশত আবদ্ধ হয়।

## প্ৰকাশিত সাহিত্যৰাজি
### গল্পপুথি
*বান্দী, ২০০৫, ষ্টুডেণ্ট ষ্ট’ৰচ্
*আকাশ জাল, ২০১৬, চন্দ্ৰ প্ৰকাশ
*পিটনিত ডাউকৰ খোজ, জ্যোতি প্ৰকাশন, ২০২২

### উপন্যাস
*বঙল বহু দূৰ,জ্যোতি প্ৰকাশন, ২০১৯
*মেহ্গনি কাঠৰ পেৰা, পূৰ্বাঞ্চল প্ৰকাশ,২০২০
*সাতসৰী আলোচনীত ‘বাদুলি চাকিৰ পোহৰত’ শীৰ্ষক উপন্যাসখন ধাৰাবাহিকভাৱে প্ৰকাশ পাই আছে। 
*গৰীয়সী আলোচনীত ‘ৰূপৰ ধোৱা খোৱা সোণৰ ধোৱা খোৱা’ শীৰ্ষক উপন্যাসখন ধাৰাবাহিকভাৱে প্ৰকাশ পাই আছে। 

## বঁটা আৰু সন্মান
*এচ. ডি আগৰৱালা সোঁৱৰণী বঁটা, সৰ্বভাৰতীয় চিকিৎসা সংস্থাই ২০০৯ চনত প্ৰদান কৰে। 
*অসম প্ৰকাশন পৰিষদ বঁটা। ‘বঙল বহু দূৰ’ উপন্যাসৰ বাবে।

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:অসমীয়া ঔপন্যাসিক
প্ৰাৰ্থনা শইকীয়া

**প্ৰাৰ্থনা শইকীয়া** একাধাৰে গল্পকাৰ, ঔপন্যাসিক আৰু গৱেষক৷ বৰ্তমান গুৱাহাটী আই আই টিত গৱেষণাৰত৷। 

## প্ৰকাশিত গ্ৰন্থ
*যাত্ৰা এনেকৈয়ে, ২০০৮, গল্প সংকলন
*প্লেটফৰ্মত এতিয়া কোনো নাই, উপন্যাস
*জঁটাধাৰী, উপন্যাস
*ফাৰাও,উপন্যাস 

## বঁটা আৰু সন্মান
*চন্দ্ৰপ্ৰসাদ শইকীয়া সোঁৱৰণী গল্প প্ৰতিযোগিতাত বিচাৰকৰ বিশেষ বঁটা, ২০০৬
*কথা বৈভৱ বঁটা, ২০০৯
*সাহিত্য একাডেমি যুৱ বঁটা, ২০১৬, জঁটাধাৰী উপন্যাসৰ বাবে

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:অসমীয়া সাহিত্যিক
বিজিয়াশান্তি টংব্ৰাম

**বিজিয়াশান্তি টংব্ৰাম** (; জন্ম:১৯৯৩) হৈছে মণিপুৰৰ এগৰাকী ভাৰতীয় মহিলা উদ্যোগী। তেওঁ সৰু আকাৰৰ মাফলাৰ আৰু ষ্টল বনাবলৈ পদুম ফুলৰ কাণ্ড ব্যৱহাৰ কৰে। তেখেতৰ এই প্ৰচেষ্টাই ভাৰতৰ প্ৰধানমন্ত্ৰী নৰেন্দ্ৰ মোদী আৰু মণিপুৰৰ মুখ্যমন্ত্ৰী এন বীৰেন সিঙকে ধৰি বহুলোকৰ দৃষ্টি আকৰ্ষণ কৰে। ইয়াৰোপৰি তেওঁ পদুমৰ ঔষধি গুণাগুণ সম্পৰ্কীয় পৰীক্ষা-নিৰীক্ষা অব্যাহত ৰাখিছে। ঔদ্যোগিক ক্ষেত্ৰত প্ৰশিক্ষণ কাৰ্যসূচীত কিছু জ্ঞান আহৰণ কৰাৰ পিছত, তেওঁ সফলতাৰে সুগন্ধি পদুমৰ চাহ পাত উদ্ভাৱন কৰিছিল। তেওঁ নিজৰ ব্যৱসায় গঢ়ি তোলাৰ সংগ্ৰামৰ মাজত ২০১৮ চনত এজন পাৰিবাৰিক বন্ধুৰ পৰা পোৱা পৰামৰ্শই তেওঁৰ জীৱন সলনি কৰি দিয়ে। তেওঁৰ দেউতাকৰ এগৰাকী বন্ধুৱে তেওঁক কেনেকৈ ম্যানমাৰৰ কৃষকসকলে বয়নৰ বাবে হ্ৰদ সমূহত ফুলা পদুমৰ কাণ্ডৰ পৰা সূতা তৈয়াৰ কৰে সেই সম্পৰ্কে অৱগত কৰিছিল।

## জন্ম আৰু শিক্ষা
ভাৰতৰ উত্তৰ-পূৱৰ মণিপুৰ ৰাজ্যৰ বিষ্ণুপুৰ জিলাৰ থাংগা টংব্ৰাম নামৰ গাঁৱত ১৯৯৩ তাৰিখে বিজিয়াশান্তি টংব্ৰামৰ জন্ম হয়। তেওঁৰ দেউতাক জয় কুমাৰ টংব্ৰাম মণিপুৰ জিলাৰ মীন পালন বিভাগৰ ক্ষেত্ৰ সহায়ক আৰু মাতৃ চানাহাল টংব্ৰাম। বিজিয়াই ২০১৪ চনত ইম্ফলৰ জিপি মহিলা মহাবিদ্যালয়ৰ পৰা উদ্ভিদবিজ্ঞান বিভাগত সন্মান সহকাৰে স্নাতক ডিগ্ৰী গ্ৰহণ কৰে।

## ঔদ্যোগিক যাত্ৰা
২০১৪ চনত স্নাত ডিগ্ৰী লাভ কৰাৰ পিছত বিজিয়াশান্তিৰ প্ৰাৰম্ভিক পৰিকল্পনা আছিল তেওঁৰ অঞ্চলত কৃষি পৰ্যটন প্ৰতিষ্ঠা কৰা। কিন্তু সম্পদৰ অভাৱত তেওঁৰ পৰিকল্পনাই পৰিকল্পিত উচ্চতা আৰোহণ কৰিব পৰা নাছিল। তথাপিও পদুমৰ ঔষধি গুণৰ ওপৰত তেওঁৰ পৰীক্ষা অব্যাহত থাকিল। পিছলৈ ২০১৯ চনৰ মে’ মাহত তেওঁ নিজৰ স্থানীয় অঞ্চলৰ এমুঠিমান মহিলাৰ সহায়ত পদুমৰ ঠাৰিৰ পৰা সূতা কাটিবলৈ আৰম্ভ কৰে আৰু নেকটাই, মাফলাৰ আদি বোৱা আৰম্ভ কৰে। পৰৱৰ্তী সময়ত তেওঁ *সনাজিং সনা থাম্বল* নামৰ এটা উদ্যোগ স্থাপন কৰে, য’ত এতিয়া তেওঁকে ধৰি ১০ গৰাকী মহিলা আছে। শেহতীয়াকৈ ষ্টাৰ্ট-আপ মণিপুৰৰ বাবে তেওঁলোকৰ এই প্ৰতিষ্ঠানটো নিৰ্বাচিত হৈছে। 

## পদুমক সূতালৈ ৰূপান্তৰ কৰণ

নিজা উদ্যোগ ‘সনাজিং সনা থাম্বাল’ৰ মহিলা দলৰ সৈতে তেওঁৰ বুঢ়া আঙুলিৰ দৈৰ্ঘ্যত পদুমৰ ঠাৰি ভাঙি ইয়াৰ আঁহ টানি প্ৰসাৰিত কৰে। এই কামৰ বাবে তেওঁলোকে হাতৰ তলুৱা আৰু কাঠৰ তক্তা ব্যৱহাৰ কৰে। তাৰ পিছত আঁহবোৰ নিজৰ আকাংক্ষিত আকাৰত হাতেৰে গুটিয়াই লোৱা হয়। এই কামত তেওঁলোকে পানী ব্যৱহাৰৰ দ্বাৰা আঁহৰ স্থায়িত্ব বৃদ্ধি কৰে। 

উদ্যোগটোত কাম কৰা এগৰাকী শিপিনী আইয়িংবিৰ মতে:
পদুমৰ সূতা, মুগা ৰেচমৰ দৰেই যদিও পাৰ্থক্যটো একমাত্ৰ শক্তিৰ ক্ষেত্ৰত। পদুমতকৈ মুগা ৰেচম শক্তিশালী। কিন্তু ফিনিচিং প্ৰডাক্টবোৰ ৰেচমৰ দৰেই ভাল। যিহেতু পদুমৰ সূতাবোৰ সূক্ষ্ম, সেয়েহে এতিয়ালৈকে মেচিন ব্যৱহাৰ কৰাটো সম্ভৱপৰ হোৱা নাই। গতিকে, আমি পৰম্পৰাগত হস্ততাঁত ব্যৱহাৰ কৰিছো।

## তথ্যসূত্ৰ

শ্ৰেণী:জীৱিত ব্যক্তি
শ্ৰেণী:মণিপুৰৰ ব্যক্তি
শ্ৰেণী:ভাৰতীয় উদ্যোগী
আনিছ উজ্ জামান

**আনিজ উজ্ জামান** এগৰাকী কবি, সাহিত্য সমালোচক, অনুবাদক৷ তেখেতৰ এতিয়ালৈকে দহখনতকৈয়ো অধিক কবিতা পুথি প্ৰকাশ হোৱাৰ লগতে সম্পাদনা গ্ৰন্থও প্ৰকাশ হৈছে৷  

## জন্ম আৰু পৰিচয়
তেখেতৰ জন্ম হয় ১৯৪৭ চনত শিৱসাগৰৰ বৰুৱা বামুণবাৰী গাঁৱত৷

## সাহিত্যৰাজি
### কাব্যগ্ৰন্থ
*অজ্ঞাতে (১৯৮৯)
*সেউজীয়া জোন (১৯৯৯)
*গোধূলি (১৯৯৪)
* দোকমোকাল, বনফুল প্ৰকাশন (২০১৪)
*এই বাটেদিয়েই, বনফুল প্ৰকাশন ()
*নিৰ্বাচিত কবিতা, সম্পাদনা- সত্যকাম বৰঠাকুৰ

## বঁটা আৰু সন্মান
*কাব্যৰত্ন, অসম কবি সন্মিলনে প্ৰদান কৰা বঁটা
*ধ্ৰুৱজ্যোতি বৰা সাহিত্য পুৰস্কাৰ-২০২১
*গংগাধৰ মেহেৰ ৰাষ্ট্ৰীয় কাব্য বঁটা-২০২২
*অমূল্য চক্ৰৱৰ্তী সোঁৱৰণী অনুবাদ সাহিত্য বঁটা, ২০২৩
*গণেশ গগৈ বঁটা, ২০২৪

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া সাহিত্যিক
শ্ৰেণী:অসমীয়া শিক্ষাবিদ